kimkat1338k Daniel - Y Beibl Cymraeg (1620)\nGwefan Cymru-Catalonia : la Web de Gal·les i Catalunya : Wales-Catalonia Website. Y Beibl Cysger-Lân (1620) yn yr iaith Gymraeg. Testun ar lein. La Bíblia en gal·lès de l’any 1620. Text electrònic. Dhø Báibøl in Welsh. The 1620 Holy Bible in Welsh. Online Edition. 1338k\n0001 Yr Hafan\nneu trwy Google: #kimkat0001\n..........2657k Y Fynedfa yn Gymraeg\nneu trwy Google: #kimkat2657k\n....................0009k Y Gwegynllun\nneu trwy Google: #kimkat0009k\n..............................0960k Cywaith Siôn Prys (Testunau yn Gymraeg) - Mynegai\nneu trwy Google: #kimkat0960k\n........................................... 1281k Y Gyfeirddalen i Feibl Wiliam Morgan 1620\nneu trwy Google: #kimkat1281k\n.............................................................y tudalen hwn\nY Beibl Cysegr-lân (1620):\n1339ke This page with an English translation English (Daniel: 1620 Welsh Bible / 1611 English Authorized Version)\n1:1 Yn y drydedd flwyddyn o deyrnasiad Jehoiacim brenin Jwda, y daeth Nebuchodonosor brenin Babilon i Jerwsalem, ac a warchaeodd arni.\n1:2 A’r ARGLWYDD a roddes i’w law Jehoiacim brenin Jwda, a rhan o lestri tŷ DDUW; yntau a’u dug hwynt i wlad Sinar, i dŷ ei dduw ef; ac i drysordy ei dduw y dug efe y llestri.\n1:3 A dywedodd y brenin wrth Aspenas ei ben-ystafellydd, am ddwyn o feibion Israel, ac o’r had brenhinol, o’r tywysogion,\n1:4 Fechgyn y rhai ni byddai ynddynt ddim gwrthuni, eithr yn dda yr olwg, a deallgar ym mhob doethineb, ac yn y gwybod gwybodaeth, ac yn deall cyfarwyddyd, a’r rhai y byddai grym ynddynt i sefyll yn llys y brenin, i’w dysgu ar lyfr ac yn iaith y Caldeaid.\n1:5 A’r brenin a ddognodd iddynt ran beunydd o fwyd y brenin, ac o’r gwin a yfai efe; felly i’w maethu hwynt dair blynedd, fel y safent ar ôl hynny gerbron y brenin.\n1:6 Ac yr ydoedd yn eu plith hwynt feibion Jwda, Daniel, Hananeia, Misael, ac Asareia:\n1:7 A’r pen-ystafellydd a osododd arnynt enwau: canys ar Daniel y gosododd efe Beltesassar; ac ar Hananeia, Sadrach; ac ar Misael, Mesach; ac ar Asareia, Abednego.\n1:8 Daniel a roddes ei fryd nad ymhalogai efe trwy ran o fwyd y brenin, na thrwy y gwin a yfai efe: am hynny efe a ddymunodd ar y pen-ystafellydd, na byddai raid iddo ymhalogi.\n1:9 A DUW a roddes Daniel mewn ffafra thiriondeb gyda’r pen-ystafellydd.\n1:10 A’r pen-ystafellydd a ddywedod wrth Daniel, Ofni yr ydwyf fi fy arglwydd y brenin, yr hwn a osododd eich bwyd chwi a’ch diod chwi: oherwydd paham y gwelai efe eich wynebau yn gulach na’r bechgyn sydd fel chwithau? felly y parech fy mhen yn ddyledus i’r brenin.\n1:11 Yna y dywedodd Daniel wrth Melsar, yr hwn a osodasai y pen-ystafellydd ar Daniel, Hananeia, Misael, ac Asareia,\n1:12 Prawf, atolwg, dy weision ddeg diwrnod, a rhoddant i ni ffa i’w bwyta, a dwfr i’w yfed.\n1:13 Yna edrycher ger dy fron di ein gwedd ni, a gwedd y bechgyn sydd yn bwyta rhan o fwyd y brenin: ac fel y gwelych, gwna â’th weision.\n1:14 Ac efe a wrandawodd arnynt yn y peth hyn, ac a’u profodd.hwynt ddeg o ddyddiau.\n1:15 Ac ymhen y deng niwrnod y gwelid eu gwedd hwynt yn decach, ac yn dewach o gnawd, na’r holl fechgyn oedd yn bwyta rhan o fwyd y brenin\n1:16 Felly Melsar a gymerodd ymaith ran eu bwyd hwynt, a’r gwin a yfent; ac a roddes iddynt ffa.\n1:17 A’r bechgyn hynny ill pedwar, DUW a roddes iddynt wybodaeth a deall ym mhob dysg a doethineb: a Daniel a hyfforddiodd efe ym mhob gweledigaeth a breuddwydion.\n1:18 Ac ymhen y dyddiau y dywedasai y brenin am eu dwyn hwynt i mewn, yna y pen-ystafellydd a’u dug hwynt gerbron Nebuchodonosor.\n1:19 A’r brenin a chwedleuodd â hwynt; ac ni chafwyd ohonynt oll un fel Daniel, Hananeia, Misael, ac Asareia: am hynny y safasant hwy gerbron y brenin.\n1:20 Ac ym mhob rhyw ddoethineb a deall a’r a ofynnai y brenin iddynt, efe a’u cafodd hwynt yn ddeg gwell na’r holl ddewiniaid a’r astronomyddion oedd o fewn ei holl frenhiniaeth ef.\n1:21 A bu Daniel hyd y flwyddyn gyntaf i’r brenin Cyrus.\n2:1 Ac yn yr ail flwyddyn o deyrnasiad Nebuchodonosor, y breuddwydiodd Nebuchodonosor\nfreuddwydion, a thrallodwyd ei ysbryd ef, a’i gwsg a dorrodd oddi wrtho.\n2:2 A’r brenin a archodd alw am y dewiniaid, ac am yr astronomyddion, ac am yr hudolion, ac am y Caldeaid, i fynegi i’r brenin ei freuddwydion: a hwy a ddaethant ac a safasant gerbron y brenin.\n2:3 A’r brenin a ddywedodd wrthynt, Breuddwydiais freuddwyd, a thrallodwyd fy ysbryd am wybod y breuddwyd.\n2:4 Yna y Caldeaid a lefarasant wrth y brenin yn Syriaeg, O frenin, bydd fyw yn dragywydd: adrodd dy freuddwyd i’th weision, a mynegwn y dehongliad.\n2:5 Atebodd y brenin a dywedodd wrth y Caldeaid, Aeth y peth oddi wrthyf: oni fynegwch y breuddwyd i mi, a’i ddehongliad, gwneir chwi yn ddrylliau, a’ch tai a osodir yn domen.\n2:6 Ond os y breuddwyd a’i ddehongliad a ddangoswch, cewch roddion, a gwobrau, ac anrhydedd mawr o’m blaen i: am hynny dangoswch y breuddwyd, a’i ddehongliad.\n2:7 Atebasant eilwaith a dywedasant, Dyweded y brenin y breuddwyd i’w weision, ac ni a ddangoswn ei ddehongliad ef.\n2:8 Atebodd y brenin a dywedodd, Mi a wn yn hysbys mai oedi yr amser yr ydych chwi; canys gwelwch fyned y peth oddi wrthyf.\n2:9 Ond oni wnewch i mi wybod y breuddwyd, un gyfraith fydd i chwi: canys gair celwyddog a llygredig a ddarparasoch ei ddywedyd o’m blaen, nes newid yr amser: am hynny dywedwch i mi y breuddwyd, a mi a gaf wybod y medrwch ddangos i mi ei ddehongliad ef.\n2:10 Y Caldeaid a atebasant o flaen y brenin, ac a ddywedasant, Nid oes dyn ar y ddaear a ddichon ddangos yr hyn y mae y brenin yn ei ofyn; ac ni cheisiodd un brenin, na phennaeth, na llywydd, y fath beth â hwn gan un dewin, nac astronomydd, na Chaldead.\n2:11 Canys dieithr yw y peth a gais y brenin, ac nid oes neb arall a fedr ei ddangos o flaen y brenin, ond y duwiau, y rhai nid yw eu trigfa gyda chnawd.\n2:12 O achos hyn y digiodd y brenin ac y creulonodd yn ddirfawr, ac a orchmynnodd ddifetha holl ddoethion Babilon.\n2:13 Yna yr aeth y gyfraith allan am ladd y doethion; ceisiasant hefyd Daniel a’i gyfeirion i’w lladd.\n2:14 Yna yr atebodd Daniel trwv gyngor a doethineb i Arioch, pen-distain y brenin, yr hwn a aethai allan, i ladd doethion Babilon:\n2:15 Efe a lefarodd ac a ddywedodd wrth Arioch, distain y brenin, Paham y mae y gyfraith yn myned ar y fath frys oddi wrth y brenin? Yna Arioch a fynegodd y peth i Daniel.\n2:16 Yna Daniel a aeth i mewn, ac ymbiliodd â’r brenin am roddi iddo amser, ac y dangosai efe y dehongliad i’r brenin.\n2:17 Yna yr aeth Daniel i’w dŷ, ac a fynegodd y peth i’w gyfeillion, Hananeia, Misael, ac Asareia;\n2:18 Fel y ceisient drugareddau gan DDUW y nefoedd yn achos y dirgelwch hwn; fel na ddifethid Daniel a’i gyfeillion gyda’r rhan arall o ddoethion Babilon.\n2:19 Yna y datguddiwyd y dirgelwch i Daniel mewn gweledigaeth nos: yna Daniel a fendithiodd DDUW y nefoedd.\n2:20 Atebodd Daniel a dywedodd, Bendigedig fyddo enw Duw o dragwyddoldeb hyd dragwyddoldeb: canys doethineb a nerth ydynt eiddo ef:\n2:21 Ac efe sydd yn newid amserau, a thymhorau: efe sydd yn symud brenhinoedd, ac yn gosod brenhinoedd: efe sydd yn rhoddi doethineb i’r doethion, a gwybodaeth i’r rhai a fedrant ddeall:\n2:22 Efe sydd yn datguddio y pethau dyfnion a chuddiedig: efe a ŵyr beth sydd yn y tywyllwch, a chydag ef y mae y goleuni yn trigo.\n2:23 Tydi DDUW fy nhadau yr ydwyf fi yn diolch iddo, ac yn ei foliannu, oherwydd rhoddi ohonot ddoethineb a nerth i mi, a pheri i mi wybod yn awr yr hyn a geisiasom gennyt: canys gwnaethost i ni wybod it hyn a ofynnodd y brenin.\n2:24 Oherwydd hyn yr aeth Daniel a Arioch, yr hwn a osodasai y brenin i ddifetha doethion Babilon: efe a aeth, ac a ddywedodd wrtho fel hyn; Na ddifetha ddoethion Babilon; dwg fi o flaen y brenin a mi a ddangosaf i’r brenin dehongliad.\n2:25 Yna y dug Arioch Daniel o flaen y brenin ar frys, ac a ddywedodd wrtho fel hyn; Cefais ŵr o blant caethiwed Jwda, yr hwn a fynega i’r brenin y dehongliad.\n2:26 Atebodd y brenin, a dywedodd wrth Daniel, yr hwn yr oedd ei enw Beltesassar, A elli di fynegi i mi y breuddwyd a welais, a’i ddehongliad?\n2:27 Atebodd Daniel o flaen y brenin, a dywedodd, Ni all doethion, astronomyddion, dewiniaid, na brudwyr, ddangos i’r brenin y dirgelwch y mae y brenin yn ei ofyn:\n2:28 Ond y mae Duw yn y nefoedd yn datguddio dirgeledigaethau, ac a fynegodd i’r brenin Nebuchodonosor beth a fydd yn y dyddiau diwethaf. Dy freuddwyd a gweledigaethau dy ben yn dy wely ydoedd hyn yma:\n2:29 Ti frenin, dy feddyliau a godasant yn dy ben ar dy wely, beth oedd i ddyfod ar ôl hyn: a’r hwn sydd yn datguddio dirgeledigaethau, a fynegodd i ti beth a fydd.\n2:30 Minnau hefyd, nid oherwydd y doethineb sydd ynof fi yn fwy na neb byw, y datguddiwyd i mi y dirgelwch hwn: ond o’u hachos hwynt y rhai a fynegant y dehongliad i’r brenin, ac fel y gwybyddit feddyliau dy galon.\n2:31 Ti, frenin, oeddit yn gweled, ac wele ryw ddelw fawr hon, yr oedd ei disgleirdeb yn rhagorol, oedd yn sefyll gyferbyn â thi; a’r olwg oedd arni ydoedd ofnadwy.\n2:32 Pen y delw hon ydoedd o aur da, ei dwyfron a’i breichiau o arian, ei bol a’i morddwyd o bres,\n2:33 Ei choesau o haearn, ei thraed oedd beth ohonynt o haearn, a pheth ohonynt o bridd.\n2:34 Edrych yr oeddit hyd oni thorrwyd allan garreg, nid trwy waith dwylo, a hi a drawodd y ddelw at ei thraed o haearn a phridd, ac a’u maluriodd hwynt.\n2:35 Yna yr haearn, y pridd, y pres, yr arian, a’r aur, a gydfaluriasant, ac oeddynt fel mân us yn dyfod o’r lloriau dyrnu haf; a’r gwynt a’u dug hwynt ymaith, ac ni chaed lle iddynt; a’r garreg yr hon a drawodd y ddelw a aeth yn fynydd mawr, fel ac a lanwodd yr holl ddaear.\n2:36 Dyma y breuddwyd: dywedwn hefyd ei ddehongliad o flaen y brenin.\n2:37 Ti, frenin, wyt frenin brenhinoedd: canys Duw y nefoedd a roddodd i ti frenhiniaeth, gallu, a nerth, a gogoniant.\n2:38 A pha le bynnag y preswylia plant dynion, efe a roddes dan dy law fwystfilod y maes, ac ehediaid y nefoedd, ac a’th osododd di yn arglwydd arnynt oll: ti yw y pen aur hwnnw.\n2:39 Ac ar dy ôl di y cyfyd brenhiniaeth arall is na thi, a thrydedd frenhiniaeth arall o bres, yr hon a lywodraetha ar yr holl ddaear.\n2:40 Bydd hefyd y bedwaredd frenhin iaeth yn gref fel haearn: canys yr haearn a ddryllia, ac a ddofa bob peth: ac fel haearn, yr hwn a ddryllia bob peth, y maluria ac y dryllia hi.\n2:41 A lle y gwelaist y traed a’r bysedd, peth ohonynt o bridd crochenydd, a pheth ohonynt o haearn, brenhiniaeth ranedig fydd; a bydd ynddi beth o gryfder haearn, oherwydd gweled ohonot haearn wedi ei gymysgu â phridd cleilyd.\n2:42 Ac fel yr ydoedd bysedd y traed, peth o haearn, a pheth o bridd; felly y bydd y frenhiniaeth, o ran yn gref, ac o ran yn frau.\n2:43 A lle y gwelaist haearn wedi ei oedd gymysgu â phridd cleilyd, ymgymysgant â had dyn; ond ni lynant y naill wrth y llall, megis nad ymgymysga haearn â phridd.\n2:44 Ac yn nyddiau y brenhinoedd hyn, y cyfyd Duw y nefoedd frenhiniaeth, yr hon ni ddistrywir byth: a’r frenhiniaeth ni adewir i bobl eraill; ond hi a faluria ac a dreulia yr holl freniniaethau hyn, a hi a saif yn dragwydd.\n2:45 Lle y gwelaist dorri carreg o’r mynydd, yr hon ni thorrwyd â llaw, a malurio ohoni yr haearn, y pres, y pridd, yr arian, a’r aur; hysbysodd y DUW mawr i’r brenin beth a fydd wedi hyn: felly y breuddwyd sydd wir, a’i ddehongliad yn ffyddlon.\n2:46 Yna y syrthiodd, Nebuchodonosor y brenin ar ei wyneb, ac a addolodd Daniel; gorchmynnodd hefyd am offrymu iddo offrwm ac arogl-darth.\n2:47 Atebodd y brenin a dywedodd wrth Daniel, Mewn gwirionedd y gwn mai eich DUWchwi yw DUW y duwiau, ac Arglwydd y brenhinoedd, a datguddydd dirgeledigaethau, oherwydd medru ohonot ddatguddio y dirgelwch hwn.\n2:48 Yna y brenin a fawrygodd Daniel, ac a roddes iddo roddion mawrion lawer; ac efe a’i gwnaeth ef yn bennaeth ar holl dalaith Babilon, ac yn ben i’r swyddogion ar holl ddoethion Babilon.\n2:49 Yna Daniel a ymbiliodd â’r brenin, ac yntau a osododd Sadrach, Mesach, ac Abednego ar lywodraeth talaith Babilon, ond Daniel a eisteddodd ym mhorth y brenin.\n3:1 Nebuchodonosor y brenin a wnaeth ddelw aur, ei huchder oedd yn drigain cufydd, ei lled yn chwe chufydd; ac efe a’i gosododd hi i fyny yng ngwastadedd Dura, o fewn talaith Babilon.\n3:2 Yna Nebuchodonosor y brenin a anfonodd i gasglu ynghyd y tywysogion, dugiaid, a phendefigioin, y rhaglawiaid, y trysorwyr, y cyfreithwyr, y trethwyr, a holl lywodraethwyr y taleithiau, i ddyfod wrth gysegru y ddelw a gyfodasai Nebuchodonosor y brenin.\n3:3 Yna y tywysogion, dugiaid, a phendefigion, rhaglawiaid, y trysorwyr, y cyfreithwyr, y trethwyr, a holl lywodraethwyr y taleithiau, a ymgasglasant ynghyd wrth gysegru y ddelw a gyfodasai Nebuchodonosor y brenin: a hwy a safasant o flaen y ddelw a gyfodasai Nebuchodonosor.\n3:4 A chyhoeddwr a lefodd yn groch, Wrthych chwi, bobloedd, genhedloedd, a ieithoedd, y dywedir.\n3:5 Pan glywoch sŵn y cornet, y chwibanogl, y delyn, y dulsimer, y saltring, y symffon, a phob rhyw gerdd, y syrthiwch ac yr addolwch y ddelw aur a gyfododd Nebuchodonosor y brenin.\n3:6 A’r hwn ni syrthio ac ni addolo, yr awr honno a fwrir i ganol ffwrn o dân poeth.\n3:7 Am hynny yr amser hwnnw, pan glywodd yr holl bobloedd sain y cornet, y chwibanogl, y delyn, y\ndulsimer, y saltring, a phob rhyw gerdd, y bobloedd, y cenhedloedd, a’r ieithoedd oll, a syrthiasant, ac a addolasant y ddelw aur a gyfodasai Nebuchodonosor y brenin.\n3:8 O ran hynny yr amser hwnnw y daeth gŵr o Caldea, ac a gyhuddasant yr Iddewon.\n3:9 Adroddasant a dywedasant wrth Nebuchodonosor y brenin, Bydd fyw, frenin, yn dragywydd.\n3:10 Ti, frenin, a osodaist orchymyn, ar i bwy bynnag a glywai sain y cornet, y chwibanogl, y delyn, y\ndulsimer, y saltring, a’r symffon, a phob rhyw gerdd, syrthio ac ymgryrnu i’r ddelw aur:\n3:11 A phwy byanag ni syrthiai ac nid ymgrymai, y teflid ef i ganol ffwrn o dân poeth.\n3:12 Y mae gwŷr o Iddewon a osodaist ti ar oruchwyliaeth talaith Babilon, Sadrach, Mesach, ac Abednego; y gwŷr hyn, O frenin, ni wnaethant gyfrif ohonot ti; dy dduwiau nid addolant, ac nid ymgrymant i’r ddelw aur a gyfodaist.\n3:13 Yna Nebuchodonosor mewn llidiowgrwydd a dicter a ddywedodd am gyrchu Sadrach, Mesach, ac Abednego. Yna y ducpwyd y gwŷr hyn o flaen y brenin.\n3:14 Adroddodd Nebuchodonosor a dywedodd wrthynt, Ai gwir hyn, Sadrach, Mesach, ac Abednego? oni addolwch chwi fy nuwiau i, ac oni ymgrymwch i’r ddelw aur a gyfodais i?\n3:15 Yr awr hon wele, os byddwch chwi barod pan glywoch sain y cornet, y chwibanogl, y delyn, y dulsimer, y saltring, y symffon, a phob rhyw gerdd, i syrthio ac i ymgrymu i’r ddelw a wneuthum, da: ac onid ymgrymwch, yr awr honno y bwrir chwi i ganol ffwrn o dân poeth; a pha DDUW yw efe a’ch gwared chwi o’m dwylo i?\n3:16 Sadrach, Mesach, ae Abednego a atebasant ac a ddywedasant wrth y brenin, Nebuchodonosor, nid ydym ni yn gofalu am ateb i ti yn y peth hyn.\n3:17 Wele, y mae ein DUW ni, yr hwn yr ydym ni yn ei addoli yn abl i’n gwared ni allan o’r ffwrn danllyd boeth, ac efe a’n gwared ni o’th law di, O frenin.\n3:18 Ac onid e, bydded hysbys i ti, frenin, na addolwn dy dduwiau, ac nad ymgrymwn i’th ddelw aur a gyfodaist.\n3:19 Yna y llanwyd Nebuchodonosor o llidiowgrwydd, a gwedd, ei wyneb ef a newidiodd yn erbyn Sadrach, Mesach, ac Abednego; am hynny y llefarodd ac y dywedodd am dwymo y ffwrn seithwaith mwy nag y byddid arfer o’i thwymo hi.\n3:20 Ac efe a ddywedodd wrth wŷr cryfion nerthol, y rhai oedd yn ei lu ef, am rwymo Sadrach, Mesach, ac Abednego, i’w bwrw i’r ffwrn o dân poeth.\n3:21 Yna y rhwymwyd y gwŷr hynny yn eu peisiau, eu llodrau, au cwcyllau, a’u dillad eraill, ac a’u bwriwyd i ganol y ffwrn o dân poeth.\n3:22 Gan hynny, o achos bod gorchymyn y brenin yn gaeth, a’r ffwrn yn boeth ragorol, fflam y tân a laddodd y gwŷr hynny a fwriasant i fyny Sadrach, Mesach, ac Abednego.\n3:23 A’r triwyr hyn, Sadrach, Mesach, ac Abednego, a syrthiasant yng nghanol y ffwrn o dân poeth yn rhwym.\n3:24 Yna y synnodd ar Nebuchodonosor, a cy cyfododd ar frys, atebodd hefyd a dywedodd wrth ei gynghoriaid, Onid triwyr a fwriasom ni i ganol y ffwrn yn rhwym? Hwy a atebasant ac a ddywedasant wrth y brenin, Gwir, O frenin.\n3:25 Atebodd a dywedodd yntau, Wele fi yn gweled pedwar o wŷr rhyddion yn rhodio yng nghanol y tân, ac nid oes\nniwed arnynt; a dull y pedwerydd sydd debyg i Fab DUW.\n3:26 Yna y nesaodd Nebuchodonosor at enau y ffwrn o dân poeth, ac a lefarodd ac a ddywedodd, O Sadrach, Mesach, ac Abednego, gwasanaethwyr y Duw goruchaf, deuwch allan, a deuwch yma. Yna Sadrach, Mesach, ac Abednego a ddaethant allan o ganol y tân.\n3:27 A’r tywysogion, dugiaid, a phendefigion, a chynghoriaid y brenin, a ymgasglasant ynghyd, ac a welsant y gwŷr hyn, y rhai ni finiasai y tân ar eu cyrff, ac ni ddeifiasai flewyn o’u pen, ni newidiasai eu peisiau chwaith, ac nid aethai sawr y tân arnynt.\n3:28 Atebodd Nebuchodonosor a dywedodd, Bendigedig yw Duw Sadrach, Mesach, ac Abednego, yr hwn a anfonodd ei angel ac a waredodd ei weision a ymddiriedasant ynddo, ac a dorasant orchymyn y brenin, ac a roddasant eu cyrff, rhag gwasanaethu nac ymgrymu ohonynt i un duw, ond i’w DUW eu hun\n3:29 Am hynny y gosodir gorchymyn gennyf fi, Pob pobl, cenedl, a iaith, yr hon a ddywedo ddim ar fai yn erbyri DUW Sadrach, Mesach ‘ac Abednego, a wneir yn ddrylliau, a’u tai a wneir yn domen: oherwydd nad oes duw arall a ddichon wared fel hyn.\n3:30 Yna y mawrhaodd y brenin Sadrach, Mesach, ac Abednego, o fewn talaith Babilon.\n4:1 Nebuchodonosor frenin at yr holl bobloedd, cenhedloedd, a ieithoedd, y rhai a drigant yn yr holl ddaear; Aml fyddo heddwch i chwi.\n4:2 Mi a welais yn dda fynegi yr arwyddion a’r rhyfeddodau a wnaeth y goruchaf DDUW â mi.\n4:3 Mor fawr yw ei arwyddion ef! ac mor gedyrn yw ei ryfeddodau! ei deyrnas ef sydd deyrnas dragwyddol, a’i lywodraeth ef sydd o genhedlaeth i genhedlaeth.\n4:4 Myfi Nebuchodonosor oeddwn esmwyth arnaf yn fy nhŷ, ac yn hoyw yn fy llys.\n4:5 Gwelais freuddwyd yr hwn a’m hofnodd; meddyliau hefyd yn fy ngwely, a gweledigaethau fy mhen, a’m dychrynasant.\n4:6 Am hynny y gosodwyd gorchymyn gennyf fl, ar ddwyn ger fy mron holl ddoethion Babilon, fel yr hysbysent i mi ddehongliad y breuddwyd.\n4:7 Yna y dewiniaid, yr astronomyddion, y Caldeaid, a’r brudwyr, a ddaethant: a mi a ddywedais y breuddwyd o’u blaen hwynt; ond ei ddehongliad nid hysbysasant i mi.\n4:8 Ond o’r diwedd daeth Daniel o’m blaen i, (yr hwn yw ei enw Beltesassar, yn ôl enw fy nuw i, yr hwn hefyd y mae ysbryd y duwiau sanctaidd ynddo,) a’m breuddwyd a draethais o’i flaen ef, gan ddywedyd,\n4:9 Beltesassar, pennaeth y dewiniaid, oherwydd i mi wybod fod ysbryd y duwiau sanctaidd ynot ti, ac nad oes un dirgelwch yn anodd i ti, dywed weledigaethau fy mreuddwyd yr hwn a welais, a’i ddehongliad.\n4:10 A dyma weledigaethau fy mhen ar fy ngwely; Edrych yr oeddwn, ac wele bren yng nghanol y ddaear, a’i uchder yn fawr.\n4:11 Mawr oedd y pren a chadam, a’i uchder a gyrhaeddai hyd y nefoedd; yr ydoedd hefyd i’w weled hyd yn eithaf yr holl ddaear.\n4:12 Ei ganghennau oedd deg, a’i ffrwyth yn aml, ac ymborth arno i bob peth: dano yr ymgysgodai bwystfilod y maes, ac adar y nefoedd a drigent yn ei ganghennau ef, a phob cnawd a fwytâi ohono.\n4:13 Edrych yr oeddwn yng ngweledigaethau fy mhen ar fy ngwely, ac wele wyliedydd a sanct yn disgyn o’r nefoedd,\n4:14 Yn llefain yn groch, ac yn dywedyd fel hyn, Torrwch y pren, ac ysgythrwch ei wrysg ef, ysgydwch ei ddail ef, a gwasgerwch ei ffrwyth: cilied y bwystfil oddi tano, a’r adar o’i ganghennau.\n4:15 Er hynny gadewch foncyff ei wraidd ef yn y ddaear, mewn rhwym o haearn a phres, ymhlith gwellt y maes; gwlycher ef hefyd â gwlith y nefoedd, a bydded ei ran gyda’r bwystfilod yng ngwellt y ddaear.\n4:16 Newidier ei galon ef o fod yn galon dyn, a rhodder iddo galon bwystfil: a chyfnewidier saith amser arno.\n4:17 O ordinhad y gwyliedyddion y mae y peth hyn, a’r dymuniad wrth ymadrodd y rhai sanctaidd; fel y gwypo y rhai byw mai y Goruchaf a lywodraetha ym mrenhiniaeth dynion, ac a’i rhydd i’r neb y mynno efe, ac a esyd arni y, gwaelaf o ddynion.\n4:18 Dyma y breuddwyd a welais Nebuchodonosor y brenin. Tithau, Beltesassar, dywed ei ddehongliad ef oherwydd nas gall holl ddoethion fy nheyrnas hysbysu y dehongliad i mi: eithr ti a elli; am fod ysbryd y duwiau sanctaidd ynot ti.\n4:19 Yna Daniel, yr hwn ydoedd ei enw Beltesassar, a synnodd dros un awr, a’i feddyliau a’i dychrynasant ef. Atebodd y brenin, a dywedodd, Beltesassar, na ddychryned y breuddwyd di, na’i ddehongliad. Atebodd Beltesassar, a dywedodd, Fy arglwydd, deued y breuddwyd i’th gaseion, a’i ddehongliad i’th elynion.\n4:20 Y pren a welaist, yr hwn a dyfasai, ac a gryfhasai, ac a gyraeddasai ei uchder hyd y nefoedd, ac oedd i’w weled ar hyd yr holl ddaear;\n4:21 A’i ddail yn deg, a’i ffrwyth yn aml, ac ymborth i bob peth ynddo; tan yr hwn y trigai bwystfilod y maes, ac y preswyliai adar y nefoedd yn ei ganghennau:\n4:22 Ti, frenin, yw efe; tydi a dyfaist, ac a gryfheaist: canys dy fawredd a gynyddodd, ac a gyrhaeddodd hyd y nefoedd, a’th lywodraeth hyd eithaf y ddaear.\n4:23 A lle y gwelodd y brenin wyliedydd a sanct yn disgyn o’r nefoedd, ac yn dywedyd, Torrwch y pren, a dinistriwch ef, er hynny gadewch foncyff ei wraidd ef yn y ddaear, mewn rhwym o haearn a phres, ymhlith gwellt y maes, a gwlycher ef â gwlith y nefoedd, a bydded ei ran gyda bwystfil y maes, hyd oni chyfnewidio saith amser arno ef:\n4:24 Dyma y dehongliad, O frenin, a dyma ordinhad y Goruchaf, yr hwn sydd yn dyfod ar fy arglwydd frenin.\n4:25 Canys gyrrant di oddi wrth ddynion, a chyda bwystfil y maes y bydd dy drigfa, â gwellt hefyd y’th borthant fel eidionau, ac a’th wlychant â gwlith y nefoedd, a saith amser a gyfnewidia arnat ti, hyd oni wypech mai y Goruchaf sydd yn llywodraethu ym mrenhiniaeth dynion, ac yn ei rhoddi i’r neb a fynno\n4:26 A lle y dywedasant am adael boncyff gwraidd y pren; dy frenhiniaeth fydd sicr i ti, wedi i ti wybod mai y nefoedd sydd yn llywodraethu.\n4:27 Am hynny, frenin, bydded fodlon gennyt fy nghyngor, a thor ymaith dy bechodau trwy gyfiawnder, a’th anwireddau trwy drugarhau wrth drueiniaid, i edrych a fydd estyniad ar dy heddwch.\n4:28 Daeth hyn oll ar Nebuchodonosor y brenin.\n4:29 Ymhen deuddeng mis yr oedd efe rhodio yn llys brenhiniaeth Babilon.\n4:30 Llefarodd y brenin, a dywedodd, Onid hon yw Babilon fawr, yr hon a adeiledais i yn frenhindy yng nghryfder fy nerth, ac er gogoniant fy mawrhydi?\n4:31 A’r gair eto yng ngenau y brenin, syrthiodd llef o’r nefoedd, yn dywedyd,\nWrthyt ti, frenin Nebuchodonosor, y dywedir, Aeth y frenhiniaeth oddi wrthyt.\n4:32 A thi a yrrir oddi wrth ddynion, a’th drigfa fydd gyda bwystfilod y maes; â gwellt y’th borthant fel eidionau; a chyfnewidir saith amser arnat; hyd oni wypech mai y Goruchaf sydd yn llywodraethu ym mhrenhiniaeth dynion, ac yn ei rhoddi i’r neb y mynno.\n4:33 Yr awr honno y cyflawnwyd y gair ar Nebuchodonosor, ac y gyrrwyd ef oddi wrth ddynion, ac y porodd wellt fel eidionau, ac y gwlychwyd ei gorff ef gan wlith y nefoedd, hyd oni thyfodd ei flew ef fel plu eryrod, a’i ewinedd fel ewinedd adar.\n4:34 Ac yn niwedd y dyddiau, myfi Nebuchodonosor a ddyrchefais fy llygaid tua’r nefoedd, a’m gwybodaeth a ddychwelodd ataf, a bendithiais y Goruchaf, a moliennais a gogoneddais yr hwn sydd yn byw byth, am fod ei lywodraeth ef yn llywodraeth dragwyddol,\na’i frenhiniaeth hyd genhedlaeth a chenhedlaeth.\n4:35 A holl drigolion y ddaear a gyfrifir megis yn ddiddim: ac yn ôl ei ewyllys, ei hun y mae yn gwneuthur â llu y nefoedd, ac â thrigolion y ddaear; ac nid oes a atalio el law ef, neu a ddywedo wrtho, Beth yr wyt yn ei wneuthur?\n4:36 Yn yr amser hwnnw y dychwelodd fy synnwyr ataf fi, a deuthum i ogoniant fy mrenhiniaeth, fy harddwch am hoywder a ddychwelodd ataf fi, am cynghoriaid a’m tywysogion a’m ceisiasant; felly y’m sicrhawyd yn fy nheyrnas, a chwanegwyd i mi fawredd rhagorol.\n4:37 Yr awr hon myfi Nebuchodonosor ydwyf yn moliannu, ac yn mawrygu, ac yn gogoneddu Brenin y nefoedd, yr hwn y mae ei holl weithredoedd yn wirionedd, a’i lwybrau yn farn, ac a ddichon ddarostwng y rhai a rodiant mewn balchder.\n5:1 Belsassar y brenin a wnaeth wledd fawr i fil o’i dywysogion, ac a yfodd win yng ngŵydd y mil.\n5:2 Wrth flas y gwin y dywedodd Belsassar am ddwyn y llestri aur ac arian, a ddygasai Nebuchodonosor ei dad ef o’r deml yr hon oedd yn Jerwsalem, fel yr yfai y brenin a’i dywysogion, ei wragedd a’i ordderchadon, ynddynt.\n5:3 Yna y dygwyd y llestri aur a ddygasid o deml tŷ DDUW, yr hwn oedd yn Jerwsalem: a’r brenin a’i dywysogion, ei wragedd a’i ordderchadon, a yfasant ynddynt.\n5:4 Yfasant win, a molianasant y duwiau o aur, ac o arian, o bres, o haearn, o goed, ac o faen.\n5:5 Yr awr honno bysedd llaw dyn a ddaethant allan, ac a ysgrifenasant ar gyfer y canhwyllbren ar galchiad pared llys y brenin; a gwelodd y brenin ddarn y llaw a ysgrifennodd.\n5:6 Yna y newidiodd lliw y brenin, a’i feddyliau a’i cyffroesant ef, fel y datododd rhwymau ei lwynau ef, ac y curodd ei liniau ef y naill wrth y llall.\n5:7 Gwaeddodd y brenin yn groch am ddwyn i mewn yr astronomyddion, y Caldeaid, a’r brudwyr: a llefarodd y brenin, a dywedodd wrth ddoethion Babilon, Pa ddyn bynnag a ddarlleno yr ysgrifen hon, ac a ddangoso i mi ei dehongliad, efe a wisgir â phorffor, ac a gaiff gadwyn aur am ei wddf, a chaiff lywodraethu yn drydydd yn y deyrnas.\n5:8 Yna holl ddoethion y brenin a ddaethant i mewn; ond ni fedrent ddarllen yr ysgrifen, na mynegi i’r brenin ei dehongliad.\n5:9 Yna y mawr gyffrôdd y brenin Belsassar, a’i wedd a ymnewidiodd ynddo, a’i dywysogion a synasant.\n5:10 Y frenhines, oherwydd y geiriau; y brenin a’i dywysogion, a ddaeth i dŷ y wledd, a llefarodd y frenhines, a dywedodd, Bydd fyw byth, :frenin; na chyffroed dy feddyliau di, ac na newidied dy wedd.\n5:11 Y mae gŵr yn dy deyrnas, yr hwn y mae ysbryd y duwiau sanctaidd ynddo; ac yn nyddiau dy dad y caed ynddo ef oleuni, a deall, a doethineb fel doethineb y duwiau: a’r brenin Nebuchodonosor dy dad a’i gosododd ef yn bennaeth y dewiniaid, astronomyddion, Caldeaid, a brudwyr, sef y brenin dy dad di.\n5:12 Oherwydd cael yn y Daniel hwnnw, yr hwn y rhoddes y brenin iddo enw Beltesassar, ysbryd rhagorol, a gwybodaeth a deall, deongl breuddwydion, ac egluro damhegion, a datod clymau: galwer Daniel yr awron, ac efe a ddengys y dehongliad.\n5:13 Yna y ducpwyd Daniel o flaen y brenin: a llefarodd y brenin, a dywedodd wrth Daniel, Ai tydi yw Daniel, yr hwn wyt o feibion caethglud Jwda, y rhai a ddug y brenin fy nhad i o Jwda?\n5:14 Myfi a glywais sôn amdanat, fod ysbryd y duwiau ynot, a chael ynot ti oleuni, a deall, a doethineb rhagorol.\n5:15 Ac yr awr hon dygwyd y doethion, yr astronomyddion, o’m blaen, i ddarllen yr ysgrifen hon, ac i fynegi i mi ei dehongliad: ond ni fedrent ddangos dehongliad y peth.\n5:16 Ac mi a glywais amdanatti, y rnedri ddeongl deongliadau, a datod clymau: yr awr hon os medri ddarllen yr ysgrifen, a hysbysu i mi ei dehongliad, tydi a wisgir â phorffor, ac a gei gadwyn aur am dy wddf, ac a gei lywodraethu yn drydydd yn y deyrnas.\n5:17 Yna yr atebodd Daniel, ac y dywedodd o flaen y brenin, Bydded dy roddion i ti, a dod dy anrhegion i arall; er hynny yr ysgrifen a ddarllenaf i’r brenin, a’r dehongliad a hysbysaf iddo.\n5:18 O frenin, y DUW goruchaf a roddes i Nebuchbdonosor dy dad di frenhiniaeth, a mawredd, a gogoniant, ac anrhydedd.\n5:19 Ac oherwydd y mawredd a roddasai efe iddo, y bobloedd, y cenhedloedd, a’r ieithoedd oll, oedd yn crynu ac yn ofni rhagddo ef: yr hwn a fynnai a laddai, a’r hwn a fynnai a gadwai yn fyw; hefyd y neb a fynnai a gyfodai, ar neb a fynnai a ostyngai.\n5:20 Eithr pan ymgododd ei galon ef, a chaledu o’i ysbryd ef mewn balchder, efe a ddisgynnwyd o orseddfa ei frenhiniaeth, a’i ogoniant a dynasant oddi wrtho:\n5:21 Gyrrwyd ef hefyd oddi wrth feibion dynion, a gwnaethpwyd ei galon fel bwystfil, a chyda’r asynnod gwylltion yr oedd ei drigfa: â gwellt y porthasant ef fel eidion, a’i gorff a wlychwyd gan wlith y nefoedd, hyd oni wybu mai y DUW goruchaf oedd . yn llywodraethu ym mrenhiniaeth dynion, ac yn gosod arni y neb a fynno.\n5:22 A thithau, Belsassar ei fab ef, ni ddarostyngaist dy galon, er gwybod ohonot hyn oll;\n5:23 Eithr ymddyrchefaist yn erbyn Arglwydd y nefoedd, a llestri ei dŷ ef a ddygasant ger dy fron di, a thithau a’th dywysogion, dy wragedd a’th ordderchadon, a yfasoch win ynddynt; a thi a foliennaist dduwiau o arian, ac o aur, o bres, haearn, pren, a maen, y rhai ni welant, ac ni chlywant, ac ni wyddant ddim: ac nid anrhydeddaist y DUW y mae dy anadl di yn ei law, a’th holl ffyrdd yn eiddo.\n5:24 Yna yr anfonwyd darn y llaw oddi ger ei fron ef, ac yr ysgrifennwyd yr ysgrifen hon.\n5:25 A dyma yr ysgrifen a ysgrifennwyd: MENE, MENE, TECEL, UFFARSIN.\n5:26 Dyma ddehongliad y peth: MENE; DUW a rifodd dy frenhiniaeth, ac a’i gorffennodd.\n5:27 TECEL; Ti a bwyswyd yn y cloriannau, ac a’th gaed yn brin.\n5:28 PERES: Rhannwyd dy frenhiniaeth a rhoddwyd hi i’r Mediaid a’r Persiaid.\n5:29 Yna y gorchmynnodd Belsassar, a hwy a wisgasant Daniel â phorffor, ac â chadwyn aur am ei wddf; a chyhoeddwyd amdano, y byddai efe yn drydydd yn llywodraethu yn y frenhiniaeth.\n5:30 Y noson honno y lladdwyd Belsassar brenin y Caldeaid.\n5:31 A Dareius y Mediad a gymerodd y frenhiniaeth, ac efe yn ddwy flwydd a thrigain oed.\n6:1 Gwelodd Dareius yn dda osod ar y deyrnas chwe ugain o dywysogion, i fod ar yr holl deyrnas;\n6:2 Ac arnynt hwy yr oedd tri rhaglaw, y rhai yr oedd Daniel yn bennaf ohonynt, i’r rhai y rhoddai y tywysogion gyfrif, fel na byddai y brenin mewn colled.\n6:3 Yna y Daniel hwn oedd yn rhagori ar y rhaglawiaid a’r tywysogion, oherwydd bod ysbryd rhagorol ynddo ef: a’r brenin a feddyliodd ei osod ef ar yr holl deyrnas.\n6:4 Yna y rhaglawiaid a’r tywysogion oedd yn ceisio cael achlysur yn erbyn Daniel o ran y frenhiniaeth: ond ni fedrent gael un achos na bai; oherwydd ffyddlon oedd efe, fel na chaed ynddo nac amryfusedd na bai.\n6:5 Yna y dywedodd y gwŷr hyn, Ni chawn yn erbyn y Daniel hwn ddim achlysur, oni chawn beth o ran cyfraith ei DDUW yn ei erbyn ef.\n6:6 Yna y rhaglawiaid a’r tywysogion hyn a aethant at y brenin, ac a ddywedasant wrtho fel hyn; Dareius frenin, bydd fyw byth.\n6:7 Holl raglawiaid y deyrnas, y swyddogion, a’r tywysogion, y cynghoriaid, a’r dugiaid, a ymgyngorasant am osod deddf frenhinol, a chadarnhau gorchymyn, fod bwrw i ffau y llewod pwy bynnag a archai arch gan un DUW na dyn dros ddeng niwrnod ar hugain, ond gennyt ti, O frenin.\n6:8 Yr awr hon, O frenin, sicrha y gorchymyn, a selia yr ysgrifen, fel na newidier yn ôl cyfraith y Mediaid a’r Persiaid, yr hon ni newidir.\n6:9 Oherwydd hynny y seliodd y brenin Dareius yr ysgrifen a’r gorchymyn.\n6:10 Yna Daniel, pan wybu selio yr ysgrifen, a aeth i’w dŷ, a’i ffenestri yn agored yn ei ystafell tua Jerwsalem; tair gwaith yn y dydd y gostyngai efe ar ei liniau, ac y gweddïai, ac y cyffesai o flaen ei DDUW, megis y gwnâi efe cyn hynny.\n6:11 Yna y gwŷr hyn a ddaethant ynghyd, ac a gawsant Daniel yn gweddïo ac yn ymbil o flaen ei DDUW.\n6:12 Yna y nesasant, ac y dywedasant o flaen y brenin am orchymyn y brenin; Oni seliaist ti orchymyn, mai i ffau y llewod y bwrid pa ddyn bynnag a ofynnai gan un DUW na dyn ddim dros ddeng niwrnod ar hugain, ond gennyt ti, O frenin? Atebodd y brenin, a dywedodd, Y mae peth yn wir, yn ô1 cyfraith y Mediaid a’r Persiaid, yr hon ni newidir.\n6:13 Yna yr atebasant ac y dywedasant o flaen y brenin, Y Daniel, yr hwn sydd o feibion caethglud Jwda, ni wnaeth gyfrif ohonot ti, frenin, nac o’r gorchymyn a seliaist, eithr tair gwaith. yn. y dydd y mae yn gweddïo ei weddi.\n6:14 Yna y brenin, pan glybu y gair hwn, a aeth yn ddrwg iawn ganddo, ac a roes ei fryd gyda Daniel ar ei waredu ef: ac a fu hyd fachludiad haul yn ceisio ei achub ef.\n6:15 Yna y gwŷr hynny a ddaethant ynghyd at y brenin, ac a ddywedasant wrth y brenin, Gwybydd, frenin, mai cyfraith y Mediaid a’r Persiaid yw, na newidier un gorchymyn na deddf a osodo y brenin.\n6:16 Yna yr archodd y brenin, a hwy a ddygysant Daniel ac a’i bwriasant i ffau y llewod. Yna y brenin a lefarodd ac a ddywedodd wrth Daniel, Dy DDUW, yr hwn yr ydwyt yn ei wasanaethu yn wastad, efe a’th achub di.\n6:17 A dygwyd carreg ac a’i gosodwyd ar enau y ffau; a’r brenin a’i seliodd hi â’i sêl ei hun, ac â sêl ei dywysogion, fel na newidid yr ewyllys am Daniel.\n6:18 Yna yr aeth y brenin i’w lys, ac a fu y noson honno heb fwyd: ac ni adawodd ddwyn difyrrwch o’i flaen; ei gwsg hefyd a giliodd oddi wrtho.\n6:19 Yna y cododd y brenin yn fore iawn at y wawrddydd, ac a aeth ar frys at ffau y llewod.\n6:20 A phan nesaodd efe at y ffau, efe a lefodd ar Daniel â llais trist. Llefarodd y brenin, a dywedodd wrth Daniel, Daniel, gwasanaethwr y Duw byw, a all dy DDUW di, yr hwn yr wyt yn ei wasanaethu yn wastad, dy gadw di rhag y llewod?\n6:21 Yna y dywedodd Daniel wrth y brenin, O frenin, bydd fyw byth.\n6:22 Fy Nuw a anfonodd ei angel, ac a gaeodd safnau y llewod, fel na wnaethant i mi niwed: oherwydd puredd a gaed ynof ger ei fron ef; a hefyd ni wneuthum niwed o’th flaen dithau, frenin.\n6:23 Yna y brenin fu dda iawn ganddo o’i achos ef, ac a archodd gyfodi Daniel allan o’r ffau. Yna y codwyd Daniel o’r ffau; ac ni chaed niwed arno, oherwydd credu ohono yn ei DDUW.\n6:24 Yna y gorchmynnodd y brenin, a hwy a ddygasant y gwŷr hynny a gyhuddasent Daniel, ac a’u bwriasant i ffau y llewod, hwy, a’u plant, a’u gwragedd; ac ni ddaethant i waelod y ffau hyd oni orchfygodd y llewod hwynt, a dryllio eu holl esgyrn.\n6:25 Yna yr ysgrifennodd y brenin Dareius at y bobloedd, at y cenhedloedd, a’r ieithoedd oll, y rhai oedd yn trigo yn yr holl ddaear; Heddwch a amlhaer i chwi.\n6:26 Gennyf fi y gosodwyd cyfraith, ar fod trwy holl lywodraeth fy nheyrnas, i bawb grynu ac ofni rhag DUW Daniel: oherwydd efe sydd DDUW byw, ac yn parhau byth; a’i frenhiniaeth ef yw yr hon ni ddifethir, a’i lywodraeth fydd hyd y diwedd.\n6:27 Y mae yn gwaredu ac yn achub, ac yn gwneuthur arwyddion a rhyfeddodau yn y nefoedd ac ar y ddaear; yr hwn a waredodd Daniel o feddiant y llewod.\n6:28 A’r Daniel hwn a lwyddodd yn nheyrnasiad Dareius, ac yn nheyrnasiad Cyrus y Persiad.\n7:1 Yn y flwyddyn gyntaf i Belsassar brenin Babilon, y gwelodd Daniel freuddwyd, a gweledigaethau ei ben ar ei wely. Yna efe a ysgrifennodd y breuddywyd, ac a draethodd swm y geiriau.\n7:2 Llefarodd Daniel, a dywedodd, Mi a welwn yn fy ngweledigaeth y nos, ac wele bedwar gwynt y nefoedd yn ymryson ar y môr mawr.\n7:3 A phedwar bwystfil mawr a ddaethant y i fyny o’r môr, yn amryw y naill oddi wrth y llall.\n7:4 Y cyntaf oedd fel llew, ac iddo adenydd eryr: edrychais hyd oni thynnwyd ei adenydd, a’i gyfodi oddi wrth y ddaear, a sefyll ohono ar ei draed fel dyn, a rhoddi iddo galon dyn.\n7:5 Ac wele anifail arall, yr ail, yn debyg i arth; ac efe a ymgyfododd ar y naill ystlys, ac yr oedd tair asen yn ei safn ef rhwng ei ddannedd: ac fel hyn y dywedent wrtho, Cyfod, bwyta gig lawer.\n7:6 Wedi hyn yr edrychais, ac wele un a arall megis llewpard, ac iddo bedair adain aderyn ar ei gefn: a phedwar pen oedd i’r bwystfil; a rhoddwyd llywodraeth iddo.\n7:7 Wedi hyn y gwelwn mewn gweledigaethau nos, ac wele bedwerydd bwystfil, ofnadwy, ac erchyll, a chryf ragorol; ac iddo yr oedd dannedd mawrion o haearn: yr oedd yn bwyta, ac yn dryllio, ac yn sathru y gweddill dan ei draed: hefyd yr ydoedd efe yn amryw oddi wrth Y bwystfilod oll y rhai a fuasai o’i flaen ef; ac yr oedd iddo ddeg o gyrn.\n7:8 Yr oeddwn yn ystyried y cyrn; ac wele, cyfododd corn bychan arall yn eu mysg hwy, a thynnwyd o’r gwraidd dri o’r cyrn cyntaf o’i flaen ef: ac wele lygaid fel llygaid dyn yn y corn hwnnw, a genau yn traethu mawrhydri.\n7:9 Edrychais hyd oni fwriwyd i lawr y gorseddfeydd, a’r Hen ddihenydd a eisteddodd: ei wisg oedd cyn wynned â’r eira, a gwallt ei ben fel gwlân pur; ei orseddfa yn fflam dân, a’i olwynion yn dân poeth.\n7:10 Afon danllyd oedd yn rhedeg ac yn dyfod allan oddi ger ei fron ef: mil o filoedd a’i gwasanaethent, a myrdd fyrddiwn a safent ger ei fron: y fam a eisteddodd, ac agorwyd y llyfrau.\n7:11 Edrychais yna, o achos llais y geiriau mawrion a draethodd y corn; ie, edrychais hyd oni laddwyd y bwystfil, a difetha ei gorff ef, a’i roddi i’w losgi yn tân.\n7:12 A’r rhan arall o’r bwystfilod, eu llywodraeth a dducpwyd ymaith; a rhoddwyd iddynt einioes dros ysbaid ac amser.\n7:13 Mi a welwn mewn gweledigaethau nos, ac wele, megis Mab y dyn oedd yn dyfod gyda chymylau y nefoedd; ac at yr hen ddihenydd y daeth, a hwy a’i dygasant ger ei fron ef.\n7:14 Ac efe a roddes iddo lywodraeth, a gogoniant, a brenhiniaeth, fel y byddai i’r holl bobloedd, cenhedloedd, a ieithoedd ei wasanaethu ef: ei lywodraeth sydd lywodraeth dragwyddol, yr hon nid â ymaith, a’i frenhiniaeth ni ddifethir.\n7:15 Myfi Daniel a ymofidiais yn fy ysbryd yng nghanol fy nghorff, a gweledigaethau fy mhen a’m dychrynasant.\n7:16 Neseais at un o’r rhai a safent gerllaw, a cheisiais ganddo y gwirionedd am hyn oll. Ac efe a ddywedodd i mi, ac a wnaeth i mi wybod dehongliad y pethau.\n7:17 Y bwystfilod mawrion hyn, y rhai sydd bedwar, ydynt bedwar brenin, y rhai a gyfodant o’r ddaear.\n7:18 Eithr sant y Goruchaf a dderbyniant y frenhiniaeth, ac a feddiannant y frenhiniaeth hyd byth, a hyd byth bythoedd.\n7:19 Yna yr ewyllysiais wybod y gwirionedd am y pedwerydd bwystfil, yr hwn oedd yn amrywio oddi wrthynt oll, yn yn ofnadwy iawn, a’i ddannedd o haearn, a’i ewinedd o bres; yn bwyta, ac yn dryllio, ac yn sathru y gweddill â’i draed:\n7:20 Ac am y deg corn oedd ar ei ben ef, a’r llall yr hwn a gyfodasai, ac y syrthiasai tri o’i flaen; sef y corn yr oedd llygaid iddo, a genau yn traethu mawrhydri, a’r olwg arno oedd yn arwach na’i gyfeillion.\n7:21 Edrychais, a’r corn hwn a wnaeth ryfel ar y saint, ac a fu drech na hwynt;\n7:22 Hyd oni ddaeth yr Hen ddihenydd, a rhoddi barn i saint y Goruchaf, a dyfod o’r amser y meddiannai y saint y frenhiniaeth.\n7:23 Fel hyn y dywedodd efe; Y pedwerydd bwystfil fydd y bedwaredd frenhiniaeth at y ddaear, yr hon a fydd amryw oddi wrth yr holl freniniaethau, ac a ddifa yr holl ddaear, ac a’i sathr hi, ac a’i dryllia.\n7:24 A’r deg corn o’r frenhiniaeth hon fydd deg brenin, y rhai a gyfodant: ac un arall a gyfyd at eu hôl hwynt, ac efe a amrywia oddi wrth y rhai cyntaf, ac a ddarostwng dri brenin.\n7:25 Ac efe a draetha eiriau yn erbyn y Goruchaf, ac a ddifa saint y Goruchaf, ac a feddwl newidio amseroedd a chyfreithau: a hwy a roddit yn ei law ef, hyd amser ac amseroedd a rhan amser.\n7:26 Yna yr eistedd y farn, a’i lywodraeth a ddygant, i’w difetha ac i’w distrywio hyd y diwedd.\n7:27 At frenhiniaeth a’r llywodraeth, a mawredd y frenhiniaeth dan yr holl nefoedd, a roddir i bobl saint y Goruchaf, yr hwn y mae ei frenhiniaeth yn frenhiniaeth dragwyddol, a phob llywodraeth a wasanaethant ac a ufuddhant iddo.\n7:28 Hyd yma y mae diwedd y peth. Fy meddyliau i Daniel a’m dychrynodd yn ddirfawr, a’m gwedd a newidiodd ynof; eithr mi a gedwais y peth yn fy nghalon.\n8:1 Yn y drydedd flwyddyn o deyrnas Belsassar y brenin, yr ymddangosodd i mi weledigaeth, sef i myfi Daniel, wedi yr hon a ymddangosasai i mi ar y cyntaf.\n8:2 Gwelais hefyd mewn gweledigaeth, (a bu pan welais, mai yn Susan y brenhinllys, yr hwn sydd o fewn talaith Elam, yr oeddwn i,) ie, gwelais mewn gweledigaeth, ac yr oeddwn i wrth afon Ulai.\n8:3 Yna y cyfodais fy llygaid, ac a welais, ac wele ryw hwrdd yn sefyll wrth yr afon, a deugorn iddo; a’r ddau gorn oedd uchel, ac un yn uwch na’r llall; a’r uchaf a gyfodasai yn olaf.\n8:4 Gwelwn yr hwrdd yn cornio tua’r gorllewin, tuar gogledd, a thua’r deau, fel na safai un bwystfil o’i flaen ef; ac nid oedd a achubai o’i law ef; ond efe a wnaeth yn ô1 ei ewyllys ei hun, ac a aeth yn fawr.\n8:5 Ac fel yr oeddwn yn ystyried, wele hefyd fwch geifr yn dyfod o’r gorllewin, ar hyd wyneb yr holl ddaear, ac heb gyffwrdd â’r ddaear; ac i’r bwch yr oedd corn hynod rhwng ei lygaid.\n8:6 Ac efe a ddaeth hyd at yr hwrdd deugorn a welswn i yni sefyll wrth yr afon, ac efe a redodd ato ef yn angerdd ei nerth.\n8:7 Gwelais ef hefyd yn dyfod hyd at yr hwrdd, ac efe a fu chwerw wrtho, ac a drawodd yr hwrdd, ac a dorrodd ei ddau gorn ef, ac nid oedd nerth yn yr hwrdd i sefyll o’i flaen ef, eithr efe a’i bwriodd ef i lawr, ac a’i sathrodd ef; ac nid oedd a allai achub yr hwrdd o’i law ef.\n8:8 Am hynny,y bwch geifr a aeth yn fawr iawn; ac wedi ei gryfhau, torrodd y corn mawr: a chododd pedwar o rai hynod yn ei le ef, tua phedwar gwynt y nefoedd.\n8:9 Ac o un ohonynt y daeth allan gorn bychan, ac a dyfodd yn rhagorol, tua’r deau, a thua’r dwyrain, a thua’r hyfryd wlad.\n8:10 Aeth yn fawr hefyd hyd lu y nefoedd, a bwriodd i lawr rai o’r llu, ac o’r ser, ac a’u sathrodd hwynt.\n8:11 Ymfawrygodd hefyd hyd at dywysog y llu, a dygwyd ymaith yr offrwm gwastodol oddi arno ef, a bwriwyd ymaith le ei gysegr ef.\n8:12 A rhoddwyd iddo lu yn erbyn yr offrwm beunyddiol oherwydd camwedd, ac efe a fwriodd y gwirionedd i lawr; felly y gwnaeth, ac y llwyddodd.\n8:13 Yna y clywais ryw sant yn llefaru, a dywedodd rhyw sant arall wrth y rhyw sant hwnnw oedd yn llefaru, Pa hyd y bydd y weledigaeth am yr offrwm gwastadol, a chamwedd anrhaith i roddi y cysegr a’r llu yn sathrfa?\n8:14 Ac efe a ddywedodd wrthyf, Hyd ddwy fil a thri chant o ddiwrnodiau: yna y purir y cysegr.\n8:15 A phan welais i Daniel y weledigaeth, a cheisio ohonof y deall, yna wele, safodd ger fy mron megis rhith gŵr.\n8:16 A chlywais lais dyn rhwng glannau Ulai, ac efe a lefodd ac a ddywedodd, Gabriel, gwna i hwn ddeall y weledigaeth.\n8:17 Ac efe a ddaeth yn agos i’r lle y safwn; a phan ddaeth, mi a ddychrynais, ac a syrthiais ar fy wyneb: ac efe a ddywedodd wrthyf, Deall, fab dyn; oherwydd y weledigaeth fydd yn amser y diwedd.\n8:18 A thra yr oedd efe yn llefaru wrthyf, syrthiais mewn trymgwsg i lawr ar fy wyneb: ac efe a gyffyrddodd â mi, ac a’m cyfododd yn fy sefyll.\n8:19 Dywedodd hefyd, Wele fi yn hysbysu i ti yr hyn a fydd yn niwedd y dicter; canys, ar yr amser gosodedig y bydd y diwedd\n8:20 Yr hwrdd deugorn a welaist, yw brenhinoedd Media a Phersia.\n8:21 A’r bwch blewog yw brenin Groeg; a’r corn mawr, yr hwn sydd rhwng ei lygaid ef, dyna y brenin cyntaf.\n8:22 Lle y torrwyd ef, ac y cyfododd pedwar yn ei le, pedair brenhiniaeth a gyfodant o’r un genedl, ond nid un nerth ag ef.\n8:23 A thua diwedd eu brenhiniaeth hwynt, pan gyflawner y troseddwyr, y cyfyd brenin wyneb-greulon, ac yn deall damhegion.\n8:24 A’i nerth ef a gryfha, ond nid trwy ei nerth ei hun; ac efe a ddinistria yn rhyfedd, ac a lwydda, ac a wna, ac a ddinistria y cedyrn, a’r bobl sanctaidd.\n8:25 A thrwy ei gyfrwystra y ffynna ganddo dwyllo; ac efe a ymfawryga yn ei galon, a thrwy heddwch y dinistria efe lawer: ac efe a saif yn erbyn tywysog y tywysogion; ond efe a ddryllir heb law.\n8:26 A gweledigaeth yr hwyr a’r bore yr hon a draethwyd, sydd wirionedd: selia dithau y weledigaeth, oherwydd dros ddyddiau lawer y bydd.\n8:27 Minnau Daniel a euthum yn llesg, ac a fûm glaf ennyd o ddyddiau yna y cyfodais, ac y gwneuthum orchwyl y brenin, ac a synnais oherwydd y weledigaeth, ond nid oedd neb yn ei deall.\n9:1 Yn y flwyddyn gyntaf i Dareius mab Ahasferus o had y Mediaid, yr hwn a wnaethid yn frenin ar deyrnas y Caldeaid,\n9:2 Yn y flwyddyn gyntaf o’i deyrnasiad ef, myfi Daniel a ddeellais wrth lyfrau rifedi y blynyddoedd, am y rhai y daethai gair yr ARGLWYDD at Jeremeia y proffwyd, y cyflawnai efe ddeng mlynedd a thrigain yn anghyfanhedd-dra Jerwsalem.\n9:3 Yna y troais fy wyneb at yr Arglwydd DDUW, i geisio trwy weddi ac Ymbil ynghyd ag ympryd, a sachliain, a lludw.\n9:4 A gweddïais ar yr ARGLWYDD fy NUW, a chyffesais, a dywedais, Atolwg, Arglwydd DDUW mawr ac ofnadwy, ceidwad cyfamod a thrugaredd i’r rhai a’i carant, ac i’r rhai a gadwant ei orchmynion;\n9:5 Pechasom, a gwnaethom gamwedd, a buom anwir, gwrthryfelasom hefyd, sef trwy gilio oddi wrth dy orchmynion, ac oddi wrth dy farnedigaethau.\n9:6 Ni wrandawasom chwaith ar y proffwydi dy weision, y rhai a lefarasant yn dy enw di wrth ein brenhinoedd, ein tywysogion, ein tadau, ac wrth holl bobl y tir.\n9:7 I ti, ARGLWYDD, y perthyn cyfiawnder, ond i ni gywilydd wynebau, megis heddiw; i wŷr Jwda, ac i drigolion Jerwsalem, ac i holl Israel, yn agos ac ymhell, trwy yr holl wledydd lle y gyrraist hwynt, am. eu camwedd a wnaethant i’th erbyn.\n9:8 ARGLWYDD, y mae cywilydd wynebau i ni, i’n brenhinoedd, i’n tywysogion, ac i’n todau, oherwydd i ni bechu i’th erbyn.\n9:9 Gan yr ARGLWYDD ein DUW y mae trugareddau a maddeuant, er gwrthryfelu ohonom i’w erbyn.\n9:10 Ni wrandawsom chwaith ar lais yr ARGLWYDD ein Duw, i rodio yn ei gyfreithiau ef, y rhai a roddodd efe o’n y blaen ni trwy law ei weision y proffwydi.\n9:11 Ie, holl Israel a droseddasant dy gyfraith di, sef trwy gilio rhag gwrando ar dy lais di: am hynny y tywalltwyd arnom ni y felltith a’r llw a ysgrifennwyd yng nghyfraith Moses gwasanaethwr DUW, am bechu ohonom yn ei erbyn ef.\n9:12 Ac efe a gyflawnodd ei eiriau y rhai a lefarodd efe yn ein herbyn ni, ac yn erbyn ein bamwyr y rhai a’n barnent, gan ddwyn arnom ni ddialedd mawr; canys ni wnaethpwyd dan yr holl nefoedd megis y gwnaethpwyd ar Jerusalem.\n9:13 Megis y mae yn ysgrifenedig yng nghyfraith Moses y daeth yr holl ddrygfyd hyn arnom ni: eto nid ymbiliasom o flaen yr ARGLWYDD ein Duw, gan droi oddi wrth ein hanwiredd, a chan ddeall dy wirionedd di.\n9:14 Am hynny y gwyliodd yr ARGLWYDD ar y dialedd, ac a’i dug arnom ni; oherwydd cyfiawn yw yr ARGLWYDD ein Duw yn ei holl weithredoedd y mae yn eu gwneuthur: canys ni wrandawsom ni ar ei lais ef.\n9:15 Eto yr awr hon, O ARGLWYDD ein DUW, yr hwn a ddygaist dy bobl allan o wlad yr Aifft â llaw gref, ac a wnaethost i ti enw megis heddiw, nyni a bechasom, ni a wnaethom anwiredd.\n9:16 O ARGLWYDD, yn ôl dy holl gyfiawnderau, atolwg, troer dy lidiowgrwydd a’th ddicter oddi wrth dy ddinas Jerusalem, dy fynydd sanctaidd; oherwydd am ein pechodau, ac am anwireddau ein tadau, y mae Jerusalem a’th bobl yn waradwydd i bawb o’n hamgylch.\n9:17 Ond yr awr hon gwrando, O ein DUW ni, ar weddi dy was, ac ar ei ddeisyfiadau, a llewyrcha dy wyneb ar dy gysegr anrheithiedig, er mwyn yr ARGLWYDD.\n9:18 Gostwng dy glust, O fy NUW, a chlyw; agor dy lygaid, a gwêl ein hanrhaith ni, a’r ddinas y gelwir dy enw di arni: oblegid nid oherwydd ein cyfiawnderau ein hun yr ydym ni yn tywallt ein gweddïau ger dy fron, eithr oherwydd dy aml drugareddau di.\n9:19 Clyw, ARGLWYDD; arbed, ARGLWYDD; ystyr, O ARGLWYDD, a gwna; nac oeda, er dy fwyn dy hun, O fy Nuw: oherwydd dy enw di a alwyd ar y ddinas hon, ac ar dy bobl.\n9:20 A mi eto yn llefaru, ac yn gweddïo, ac yn cyffesu fy mhechod, a phechod fy mhobl Israel, ac yn tywallt fy ngweddi gerbron yr ARGLWYDD fy Nuw dros fynydd sanctaidd fy Nuw;\n9:21 Ie, a mi eto yn llefaru mewn gweddi, yna y gŵr Gabriel, yr hwn a welswn mewn gweledigaeth yn y dechreuad, gan ehedeg yn fuan, a goddodd â mi ynghylch pryd yr offrwm prynhawnol.\n9:22 Ac efe a barodd i mi ddeall , ac a ymddiddanodd â mi, ac a ddywedodd, Daniel, deuthum yn awr allan i beri i ti fedru deall.\n9:23 Yn nechrau dy weddïau yr aeth y gorchymyn allan, ac mi a ddeuthum i’w fynegi i ti: canys annwyl ydwyt ti: ystyr dithau y peth, a deall y weledigaeth.\n9:24 Deng wythnos a thrigain a derfynwyd ar dy bobl, ac ar dy ddinas sanctaidd i ddibennu camwedd, ac i selio pechodau, ac i wneuthur cymod dros anwiredd, ac i ddwyn cyfiawnder tragwyddol, ac i selio y weledigaeth a’r broffwydoliaeth, ac i eneinio y sancteiddiolaf.\n9:25 Gwybydd gan hynny a deall, y bydd o fynediad y gorchymyn allan am adferu ac am adeiladu Jerwsalem, hyd y blaenor Meseia, saith wythnos, a dwy wythnos a thrigain: yr heol a adeiledir drachefn, a’r mur, sef mewn amseroedd blinion.\n9:26 Ac wedi dwy wythnos a thrigain y lleddir y Meseia, ond nid o’i achos ei hun: a phobl y tywysog yr hwn a ddaw a ddinistria y ddinas a’r cysegr; a’i ddiwedd fydd trwy lifeiriant, a hyd diwedd y rhyfel y bydd dinistr anrheithiol.\n9:27 Ac efe a sicrha y cyfamod â llawer dros un wythnos: ac yn hanner yr wythnos y gwna efe i’r aberth a’r bwyd-offrwm beidio; a thrwy luoedd ffiaidd yr anrheithia efe hi, hyd oni thywallter y diben terfynedig ar yr anrheithiedig.\n10:1 Yn y drydedd flwyddyn i Cyrus brenin Persia, y datguddiwyd peth i Daniel, yr hwn y gelwid ei enw Beltesassar; a’r peth oedd wir, ond yr amser nodedig oedd hir; ac efe a ddeallodd y peth, ac a gafodd wybod y weledigaeth.\n10:2 Yn y dyddiau hynny y galerais i Daniel dair wythnos o ddyddiau.\n10:3 Ni fwyteais fara blasus, ac ni ddaeth cig na gwin yn fy ngenau; gan ymiro hefyd nid ymirais, nes cyflawni tair wythnos o ddyddiau.\n10:4 Ac yn y pedwerydd dydd ar hugain o’r mis cyntaf, fel yr oeddwn i wrth yml yr afon fawr, honno yw Hidecel;\n10:5 Yna y cyfodais fy llygaid, ac yr edrychais, ac wele ryw ŵr wedi ei wisgo â lliain, a’i lwynau wedi eu gwregysu ag aur coeth o Uffas:\n10:6 A’i gorff oedd fel maen beryl, a’i wyneb fel gwelediad mellten, a’i lygaid fel lampau tân, a’i freichiau a’i draed fel lliw pres gloyw, a sain ei eiriau fel tyrfa.\n10:7 A mi Daniel yn unig a welais y weledigaeth; canys y dynion y rhai oedd gyda mi ni welsant y weledigaeth; eithr syrthiodd arnynt ddychryn mawr, fel y ffoesant i ymguddio.\n10:8 A mi a adawyd fy hunan, ac a welais y weledigaeth fawr hon, ac ni thrigodd nerth ynof: canys fy ngwedd a drodd ynof yn llygredigaeth, ac nid ateliais nerth.\n10:9 Eto mi a glywais sain ei eiriau ef: a phan glywais sain ei eiriau ef, yna yr oeddwn mewn trymgwsg at fy wyneb a’m hwyneb tua’r ddaear.\n10:10 Ac wele, llaw a gyffyrddodd â mi, ac a’m gosododd ar fy ngliniau, ac ar gledr fy nwylo.\n10:11 Ac efe a ddywedodd wrthyf, Daniel, ŵr annwyl, deall y geiriau a lefaraf wrthyt, a saf yn dy sefyll: canys atat ti y’m hanfonwyd yr awr hon. Ac wedi iddo ddywedyd y gair hwn, sefais gan grynu.\n10:12 Yna efe a ddywedodd wrthyf, Nac ofna, Daniel: oherwydd er y dydd cynt y rhoddaist dy galon i ddeall, ac i ymgystuddio gerbron dy DDUW, y gwrandawyd dy eiriau; ac oherwydd dy eiriau di y deuthum i.\n10:13 Ond tywysog teyrnas Persia a safodd yn fy erbyn un diwrnod ar hugain: ond wele Michael, un o’r tywysogion pennaf a ddaeth i’m cynorthwyo; a mi a arhosais yno gyda brenhinoedd Persia.\n10:14 A mi a ddeuthuin i beri i ti ddeall yr hyn a ddigwydd i’th bobl yn y dyddiau diwethaf: oherwydd y mae y weledigaeth eto dros ddyddiau lawer.\n10:15 Ac wedi iddo lefaru wrthyf y geiriau hyn, gosodais fy wyneb tua’r ddaear, ac a euthum yn fud.\n10:16 Ac wele, tebyg i ddyn a gyffyrddodd â’m gwefusau: yna yr agorais fy safn, ac y lleferais, ac y dywedais wrth yr hwn oedd yn sefyll ar fy nghyfer, O fy arglwydd, fy ngofidiau a droesant arnaf gan weledigaeth, ac nid ateliais nerth.\n10:17 A pha fodd y dichon gwasanaethwr fy arglwydd yma lefaru wrth fy arglwydd yma? a minnau yna ni safodd nerth ynof, ac nid arhodd ffun ynof.\n10:18 Yna y cyffyrddodd eilwaith â mi fel dull dyn, ac a’m cryfhaodd i,\n10:19 Ac a ddywedodd, Nac ofna, ŵr annwyl; heddwch i ti, ymnertha, ie, ymnertha. A phan lefarasai efe wrthyf, ymnerthais, a dywedais, Llefared fy arglwydd; oherwydd cryfheaist fi.\n10:20 Ac efe a ddywedodd, a wyddost ti paham y deuthum atat? ac yn awr dychwelaf i ryfela â thywysog Persia: ac wedi i mi fyned allan, wele, tywysog tir Groeg a ddaw.\n10:21 Eithr mynegaf i ti yr hyn a hysbyswyd yn ysgrythur y gwirionedd; ac nid oes un yn ymegnïo gyda mi yn hyn, ond Michael eich tywysog chwi.\n11:1 Ac yn y flwyddyn gyntaf i Dareius y Mediad, y sefais i i’w gryfhau ac i’w nerthu ef.\n11:2 Ac yr awr hon y gwirionedd a fynegaf i ti; Wele, tri brenin eto a safant o fewn Persia, a’r pedwerydd a fydd gyfoethocach na hwynt oll: ac fel yr ymgadarnhao efe yn ei gyfoeth, y cyfyd efe bawb yn erbyn teyrnas Groeg.\n11:3 A brenin cadarn a gyfyd, ac a lywodraetha â llywodraeth fawr, ac a wna fel y mynno.\n11:4 A phan safo efe, dryllir ei deyrnas, ac a’i rhennir tua phedwar gwynt y nefoedd; ac nid i’w hiliogaeth ef, nac fel ei lywodraeth a lywodraethodd efe: oherwydd ei frenhiniaeth ef a ddiwreiddir i eraill heblaw y rhai hynny.\n11:5 Yna y cryfha brenin y deau, ac un o’i dywysogion: ac efe a gryfha uwch ei law ef, ac a lywodraetha: llywodraeth fawr fydd ei lywodraeth ef.\n11:6 Ac yn niwedd blynyddoedd yr ymgysylltant; canys merch brenin y deau a ddaw at frenin y gogledd i wneuthur cymod; ond ni cheidw hi nerth y braich; ac ni saif yntau, na’i fraich: eithr rhoddir hi i fyny, a’r rhai a’i dygasant hi, a’r hwn a’i cenhedlodd hi, a’i chymhorthwr, yn yr amseroedd hyn.\n11:7 Eithr yn ei le ef y saif un allan o flaguryn ei gwraidd hi, yr hwn a ddaw â llu, ac a â i amddiffynfa brenin y gogledd, ac a wna yn eu herbyn hwy, ac a orchfyga;\n11:8 Ac a ddwg hefyd i gaethiwed i’r Aifft, eu duwiau hwynt, a’u tywysogion, a’u dodrefn annwyl o arian ac aur; ac efe a bery fwy o flynyddoedd na brenin y gogledd.\n11:9 A brenin y deau a ddaw i’w deyrnas, ac a ddychwel i’w dir ei hun.\n11:10 A’i feibion a gyffroir, ac a gasglant dyrfa o luoedd mawrion: a chan ddyfod y daw un, ac a lifeiria, ac a â trosodd: yna efe a ddychwel, ac a gyffroir hyd ei amddiffynfa ef.\n11:11 Yna y cyffry brenin y deau, ac yr â allan, ac a ymladd ag ef, sef â brenin y gogledd: ac efe a gyfyd dyrfa fawr; ond y dyrfa a roddir i’w law ef.\n11:12 Pan gymerer ymaith y dyrfa, yr ymddyrchafa ei galon, ac efe a gwympa fyrddiwn; er hynny ni bydd efe gryf.\n11:13 Canys brenin y gogledd a ddychwel, ac a gyfyd dyrfa fwy na’r gyntaf, ac ymhen ennyd o flynyddoedd, gan ddyfod y daw â llu mawr, ac â chyfoeth mawr.\n11:14 Ac yn yr amseroedd hynny llawer a safant yn erbyn brenin y deau; a’r ysbeilwyr o’th bobl a ymddyrchafant i sicrhau y weledigaeth; ond hwy a syrthiant.\n11:15 Yna y daw brenin y gogledd, ac a fwrw glawdd, ac a ennill y dinasoedd caerog, ond breichiau y deau ni wrthsafant, na’i bobl ddewisol ef; ac ni bydd nerth i sefyll.\n11:16 A’r hwn a ddaw yn ei erbyn ef a wna fel y mynno, ac ni bydd a safo o’i flaen; ac efe a saif yn y wlad hyfryd, a thrwy ei law ef y difethir hi.\n11:17 Ac efe a esyd ei wyncb ar fyned â chryfder, ei holl deyrnas, a rhai uniawn gydag ef; fel hyn y gwna: ac efe a rydd iddo ferch gwragedd, gan ei llygru hi; ond ni saif hi ar ei du ef, ac ni bydd hi gydag ef.\n11:18 Yna y try efe ei wyneb at yr ynysoedd, ac a ennill lawer; ond pennaeth a bair i’w warth ef beidio, er ei fwyn ei hun, heb warth iddo ei hun: efe a’i detry arno ef.\n11:19 Ac efe a dry ei wyneb at amddiffynfeydd ei dir ei hun: ond efe a dramgwdda, ac a syrth, ac nis ceir ef.\n11:20 Ac yn ei le ef y saif un a gyfyd drethau yng ngogoniant y deyrnas; ond o fewn ychydig ddyddiau y distrywir ef; ac nid mewn dig, nac mewn rhyfel.\n11:21 Ac yn ei le yntau y saif un dirmygus, ac ni roddant iddo ogoniant y deyrnas: eithr efe a ddaw i mewn yn heddychol, ac a ymeifl yn y frenhiniaeth trwy weniaith.\n11:22 Ac â breichiau llifeiriant y llifir trostynt o’i flaen ef, ac y dryllir hwynt, a thywysog y cyfamod hefyd.\n11:23 Ac wedi ymgyfeillach ag ef, y gwna efe dwyll: canys efe a ddaw i fyny, ac a ymgryfha ag ychydig bobl.\n11:24 I’r dalaith heddychol a bras y daw efe, ac a wna yr hyn ni wnaeth ei dadau, na thadau ei dadau: ysglyfaeth, ac ysbail, a golud, a daena efe yn eu mysg: ac ar gestyll y bwriada efe ei fwriadau, sef dros amser.\n11:25 Ac efe a gyfyd ei nerth a’i erbyn brenin y deau â llu mawr: a brenin y deau a ymesyd i ryfel â llu mawr a chryf iawn; ond ni saif efe: canys bwriadant fwriadau yn ei erbyn ef.\n11:26 Y rhai a fwytânt o’i fwyd ef a’i difethant ef, a’i lu ef a lifeiria; a llawer a syrth yn lladdedig.\n11:27 A chalon y ddau frenin hyn fydd ar wneuthur drwg, ac ar un bwrdd y traethant gelwydd; ond ni thycia: canys eto y bydd y diwedd ar yr amser nodedig.\n11:28 Ac efe a ddychwel i’w dir ei hun â chyfoeth mawr; a’i galon fydd yn erbyn y cyfamod sanctaidd: felly y gwna efe, ac y dychwel i’w wlad.\n11:29 Ar amser nodedig y dychwel, ac y daw tua’r deau; ac ni bydd fel y daith gyntaf, neu fel yr olaf.\n11:30 Canys llongau Chittim a ddeuant yn ei erbyn: ef ; am hynny yr ymofidia, ac y dychwel, ac y digia yn erbyn y cyfamod sanctaidd: felly y gwna efe, ac y dychwel; ac efe a ymgynghora â’r rhai a adawant y cyfamod saictaidd.\n11:31 Breichiau hefyd a safant ar ei du ef, ac a halogant gysegr yr amddiffynfa, ac a ddygant ymaith y gwastadol aberth, ac a osodant yno y ffieidd-dra anrheithiol.\n11:32 A throseddwyr y cyfamod a lygra efe trwy weniaith: eithr y bobl a adwaenant eu DUW, a fyddant gryfion, ac a ffynnant.\n11:33 A’r rhai synhwyrol ymysg y bobl a ddysgant lawer; eto syrthiant trwy y cleddyf, a thrwy dân, trwy gaethiwed, a thrwy ysbail, ddyddiau lawer.\n11:34 A phan syrthiant, â chymorth bychan y cymhorthir hwynt: eithr llawer a lŷn wrthynt hwy trwy weniaith.\n11:35 A rhai o’r deallgar a syrthiant i’w puro, ac i’w glanhau, ac i’w cannu, hyd amser y diwedd: canys y mae eto dros amser nodedig.\n11:36 A’r brenin a wna wrth ei ewyllys ei hun, ac a ymddyrcha, ac a ymfawryga uwchlaw pob duw; ac yn erbyn Duw y duwiau y traetha efe bethau rhyfedd, ac a lwydda nes diweddu y dicter; canys yr hyn a ordeiniwyd, a fydd.\n11:37 Nid ystyria efe Dduw ei dadau, na serch ar wragedd, ie, nid ystyria un duw: canys goruwch pawb yr ymfawryga.\n11:38 Ac efe a anrhydedda DDUW y nerthoedd yn ei le ef: ie, duw yr hwn nid adwaenai ei dadau a ogonedda efe ag aur ac ag arian, ac â meini gwerthfawr, ac â phethau dymunol.\n11:39 Fel hyn y gwna efe yn yr amddiffynfeydd cryfaf gyda duw dieithr, yr hwu a gydnebydd efe, ac a chwanega ei ogoniant: ac a wna iddynt lywodraethu ar lawer, ac a ranna y tir am werth.\n11:40 Ac yn amser y diwedd yr ymgornia brenin y deau ag ef, a brenin y gogledd a ddaw fel corwynt yn ei erbyn ef, â cherbydau, ac â marchogion, ac â llongau lawer; ac efe a ddaw i’r tiroedd, ac a lifa, ac a â trosodd.\n11:41 Ac efe a ddaw i’r hyfryd wlad, a llawer o wledydd a syrthiant: ond y rhai hyn a ddihangant o’i law ef, Edom, a Moab, a phennaf meibion Animon.\n11:42 Ac efe a estyn ei law ar y gwledydd; a gwlad yr Aifft ni bydd dihangol.\n11:43 Eithr efe a lywodraetha ar drysorau aur ac arian, ac ar holl annwyl bethau yr Aifft: y Libyaid hefyd a’r Ethiopiaid fyddant ar ei ôl ef.\n11:44 Eithr chwedlau o’r dwyrain ac o’r glgledd a’i trallodant ef: ac efe a â allan mewn llid mawr i ddifetha, ac i ddifrodi llawer.\n11:45 Ac efe a esyd bebyll ei lys rhwng Y y moroedd ar yr hyfryd fynydd sanctaidd: eto efe a ddaw hyd ei derfyn, ac ni bydd cynorthwywr iddo.\n12:1 Ac yn yr amser hwnnw y saif Michael y twysog mawr, yr hwn sydd yn sefyll dros feibion dy bobl: yna y bydd amser blinder, y cyfryw ni bu er pan yw cenedl hyd yr amser hwnnw: ac yn yr amser hwnnw y gwaredir dy holl bobl, y rhai a gaffer yn ysgrifenedig yn y llyfr.\n12:2 A llawer o’r rhai sydd yn cysgu yn llwch y ddaear a ddeffroant, rhai i fywyd tragwyddol, a rhai i warth a dirmyg tragwyddol.\n12:3 A’r doethion a ddisgleiriant fel disgleirdeb y ffurfafen; a’r rhai a droant lawer i gyfiawnder, a fyddant fel y sêr byth yn dragywydd.\n12:4 Tithau, Daniel, cae ar y geiriau, a selia y llyfr hyd amser y diwedd: ac a a gynweiriant, a gwybodaeth a amlheir.\n12:5 Yna myfi Daniel a edrychais, ac wele ddau eraill yn sefyll, un o’r tu yma ar fin yr afon, ac un arall o’r tu arall ar fin yr afon.\n12:6 Ac un a ddywedodd wrth yr wisgasid â lliain, yr hwn ydoedd ar ddyfroedd yr afon, Pa hyd fydd hyd diwedd y rhyfeddodau hyn?\n12:7 Clywais hefyd y gŵr, a wisgasid â lliain, yr hwn ydoedd ar ddyfroedd yr afon, pan ddyrchafodd efe ei law ddeau a’i aswy tua’r nefoedd, ac y tyngodd i’r hwn sydd yn byw yn dragywydd, y bydd dros amser, amserau, a hanner: ac wedi darfod gwasgaru nerth y bobl sanctaidd, y gorffennir hyn oll.\n12:8 Yna y clywais, ond ni ddeellais: eithr dywedais, O fy arglwydd, beth fydd diwedd y pethau hyn?\n12:9 Ac efe a ddywedodd, Dos, Daniel: canys caewyd a seliwyd y geiriau hyd amser y diwedd.\n12:10 Llawer a burir, ac a gennir, ac a brofir; eithr y rhai drygionus a wnânt ddrygioni: ac ni ddeall yr un o’r rhai drygionus; ond y rhai doethion a ddeallant.\n12:11 Ac o’r amser y tynner ymaith y gwastadol: aberth, ac y gosoder i fyny y ffieidd-dra anrheithiol, y bydd mil dau cant a deg a phedwar ugain o ddyddiau.\n12:12 Gwyn ei fyd a ddisgwylio, ac a ddêl hyd y mil tri chant a phymtheg ar hugain o ddyddiau.\n12:13 Dos dithau hyd y diwedd: canys gorffwysi, a sefi yn dy ran yn niwedd y dyddiau.\nDOLENNAU AR GYFER TUDALENNAU ERAILL YN Y GWEFAN HWN\nyr iaith Gymráeg\nmynegai yn nhrefn y wÿddor i'r hÿn a geir yn y wefan hon\n1338k Gwefan Cymru-Catalonia : la Web de Gal·les i Catalunya : Wales-Catalonia Website. Y Beibl Cysger-Lân (1620) yn yr iaith Gymraeg. Testun ar lein. La Bíblia en gal·lès de l’any 1620. Text electrònic. Dhə Báibəl in Welsh. The 1620 Holy Bible in Welsh. Online Edition. Sumbolau arbennig: ŷŵ\nAdolygiadau diweddaraf: 15 06 2002 2005-02-19\nWeə(r) àm ai? Yùu àa(r) vízïting ə peij fròm dhə "CYMRU-CATALONIA" (= Weilz-Katəlóuniə) Wéb-sait\nEdrychwych ar fy ystadegau


Sioned Eurig - Partneriaeth Cydwasanaethau GIG Cymru\nMae Sioned yn arwain Tîm Cyflogaeth Gwasanaethau Cyfreithiol a Risg.\nMae Sioned wedi bod yn gweithio fel cyfreithiwr cyflogaeth arbenigol y GIG ers mis Awst 2012. Mae hi'n cynghori cleientiaid adnoddau dynol ar bob agwedd ar gyfraith cyflogaeth a gwahaniaethu dadleuol ac annadleuol. Mae gan Sioned ddiddordeb arbennig mewn materion diswyddo annheg a chwythu'r chwiban ac mae'n mwynhau rhoi cyngor i bobl am y materion hyn.\nBu Sioned yn fyfyriwr ym Mhrifysgol Cymru Aberystwyth a symudodd i Gaerdydd i ddilyn y Cwrs Ymarfer Cyfreithiol. Cwympodd Sioned mewn cariad â chyfraith cyflogaeth wrth wneud y Cwrs Ymarfer Cyfreithiol a datblygodd y diddordeb hwn ymhellach wrth iddi hyfforddi i fod yn gyfreithiwr.\nMae Sioned yn arbenigo ym mhob agwedd ar gyfraith cyflogaeth ac mae ganddi brofiad helaeth o gynghori ar amrywiaeth o faterion sy'n effeithio ar weithlu'r GIG gan gynnwys:\n• Materion yn ymwneud â gwahaniaethu;\n• Chwythu'r chwiban\n• Gweithdrefnau disgyblu proffesiynol (gan gynnwys darparu hyfforddiant ar UPSW);\n• Drafftio a rhoi cyngor ar bolisïau Cymru Gyfan;\n• Materion yn ymwneud â chontractau;\n• Amddiffyn hawliadau Tribiwnlys;\nMae Sioned yn aelod o Bwyllgor HPMA Cymru, yn trefnu digwyddiadau hyfforddi amrywiol ar gyfer gweithlu GIG Cymru (y Gweithlu a Datblygu Sefydliadol).\nMae Sioned yn briod ac mae ganddi ddwy ferch ifanc sy'n ei chadw'n brysur iawn. Mae hi'n dal i geisio creu’r cydbwysedd delfrydol rhwng bywyd a gwaith ond mae'n mwynhau jyglo ei blaenoriaethau ar hyn o bryd. Mae hi'n mwynhau mynd ar wyliau gyda'i theulu a'i ffrindiau ac mae'n chwaraewr pêl-rwyd brwd.


Canllaw i’r sector cyhoeddus ar gaffael nwyddau cynaliadwy | WRAP\nMae Llywodraeth Cymru wedi gosod targed datgarboneiddio uchelgeisiol – i leihau allyriadau gan o leiaf 45% erbyn 2030. I gyflawni hyn, mae targed wedi’i osod hefyd i sector cyhoeddus Cymru fod yn garbon niwtral erbyn 2030. Mae’r ddogfen hon wedi’i dylunio i helpu sefydliadau’r sector cyhoeddus ymwreiddio cynaliadwyedd yn eu prosesau caffael a dewis deunyddiau carbon isel. Mae’n cynnig cyngor ymarferol a dolenni at adnoddau i’w defnyddio – ar gyfer unrhyw un sy’n dylanwadu ar benderfyniadau gwariant – i oresgyn rhwystrau canfyddiadol i gaffael nwyddau cynaliadwy, gan ganolbwyntio ar gynnwys wedi’i ailddefnyddio, ei ailgynhyrchu a’i ailgylchu.\nMae’r ddogfen yn cyflwyno cyfres o wybodaeth am gaffael cyhoeddus sy’n cynnwys nwyddau ailddefnyddiadwy, wedi’u hailddefnyddio a’u hailgynhyrchu, nwyddau sy’n cynnwys deunydd eilgylch a darpariaeth gwasanaethau. Nod y dulliau awgrymedig canlynol yw manteisio i’r eithaf ar effeithiau amgylcheddol, cymdeithasol ac economaidd ar hyd y cylch oes cyfan.\nMae’r canllaw’n cynnwys chwe adran:\nCyflwyniad: caffael cynaliadwy\nManteision caffael nwyddau cynaliadwy\nCamau ymarferol i oresgyn y rhwystrau\nTrwy optimeiddio’r ffyrdd rydym yn ailddefnyddio, ailgynhyrchu, ailgylchu a chael gwared â deunyddiau yng ngweithgareddau caffael sector cyhoeddus Cymru benbaladr, gallwn gyflymu’r newid tuag at economi sy’n fwy cynaliadwy ac yn fwy effeithlon gydag adnoddau.\nCanllaw i’r sector cyhoeddus ar gaffael nwyddau cynaliadwy.pdf


Gwybodaeth am ein mudiad a gwefannau:\nMae technolegau gwybodaeth a chyfathrebu modern yn chwarae rhan sylfaenol o weithgarwch mudiad fel Cymdeithas Gwasanaethau Gwirfoddol Sir Gaerfyrddin (CAVS). Mae ein swyddfeydd yng Nghaerfyrddin, Cymru, y DG.\nEin prif weithgarwch yw: Hyrwyddo holl neu unrhyw bwrpasau er lles y gymuned yn Sir Gaerfyrddin, sydd ar hyn o bryd neu i’r dyfodol yn cael ei ystyried yn ôl y gyfraith yn elusennol ac yn benodol felly hyrwyddo addysg, meithrin iechyd a lleddfu tlodi, trallod ac afiechyd.\nMae’r polisi preifatrwydd hwn yn berthnasol i wefannau CAVS: www.cavs.org.uk, http://www.carmarthenshirehalls.org.uk/ a gwefannau allai fod gan CAVS yn y dyfodol (nid yw dolenni eraill yn y gwefannau hyn i wefannau nad ydynt yn eiddo i CAVS yn cael eu cynnwys yn y polisi hwn).\nEnw a chyfeiriad y mudiad:\nCymdeithas Gwasanaethau Gwirfoddol Sir Gaerfyrddin Cyfeiriad: Y Mwnt, 18 Heol y Frenhines, Caerfyrddin SA31 1JT Ffôn: 01267 245555, Ffacs: 01267 245550 Ebost: admin@cavs.org.uk\nRhoi mynediad dienw i ymwelwyr\nGallwch gael mynediad at hafan ein gwefan a phori ein gwefannau heb ddatgelu eich data personol.\nGwasanaethau a dolenni ein gwefannau\nMae ein gwefannau’n eich galluogi i gyfathrebu ag ymwelwyr eraill neu bostio gwybodaeth y gall eraill gael mynediad ati. Pan wnewch chi hynny, gall ymwelwyr eraill gasglu eich data.\nNid ydym yn awtomatig yn cofnodi data personol ac nid ydym ychwaith yn cysylltu gwybodaeth a gofnodwyd yn awtomatig trwy ddulliau eraill gyda data personol am unigolion penodol.\nRydym yn casglu’r data personol a wirfoddolir gennych wrth ddefnyddio ein gwefannau.\nNid ydym yn casglu na defnyddio data personol at unrhyw ddiben ac eithrio’r hyn a nodir uchod. Os ydym yn dymuno defnyddio eich data personol at ddiben newydd, byddwn yn cynnig ichi’r modd o gydsynio â’r ddiben newydd hon trwy ddangos hynny mewn blwch yn y man yn y wefan lle y caiff data personol ei gasglu.\nDatgelu a dewis ymwelwyr\nNid ydym yn datgelu eich data personol i fudiadau eraill.\nRydym yn gofalu na fydd eich data personol yn cael ei ddatgelu i sefydliadau ac awdurdodau’r Wladwriaeth ac eithrio os yw hynny’n ofynnol gan y gyfraith neu reoliadau eraill.\nRhaid i’n holl weithwyr a phroseswyr data, sy’n cael mynediad at ddata personol ac sy’n rhan o’i brosesu, barchu cyfrinachedd data personol ein hymwelwyr.\nGallwch ofyn inni a ydym yn cadw data personol amdanoch a gofyn am gopi o’r data hwnnw trwy:\nddanfon ebost at: admin@cavs.org.uk\nddanfon llythyr at: Y Tîm Gweinyddol, CAVS, yn y cyfeiriad uchod.\nByddwn yn darparu copi darllenadwy ar eich cyfer o’r data personol a gadwn amdanoch o fewn pythefnos – er y bydd rhaid inni gael prawf o’ch hunaniaeth cyn gwneud hynny. Byddwn yn darparu’r wybodaeth heb godi unrhyw dâl.\nO dan ddarpariaethau Deddf Diogelu Data 1998 gallwch herio’r data a gadwn amdanoch a, lle’n briodol, gallwch fynnu fod y data:\nyn cael ei ddileu\nyn cael ei gywiro neu newid\nyn cael ei gwblhau.\nCadwn yr hawl i wrthod darparu ar gyfer ein hymwelwyr gopi o’u data personol ar gyfer unrhyw un o’r eithriadau perthnasol a nodir yn Neddf Diogelu Data 1998 – fe roddwn resymau pam rydym yn gwrthod. Gallwch, er hynny, herio ein penderfyniad i wrthod darparu copi o’ch data personol ar eich cyfer.\nFe roddwn ichi’r dewis o ddefnyddio dull trosglwyddo diogel ar gyfer danfon y mathau canlynol o ddata personol atom:\nData personol cynradd (megis enw a manylion cyswllt)\nDynodwyr (megis manylion cardiau credyd, cyfrinair gwefan).\nRydym wedi gweithredu polisïau, rheolau a chamau technegol diogeledd er mwyn diogelu’r data personol sydd yn ein meddiant rhag:\ndefnydd heb awdurdod\ndefnydd neu ddatgelu amhriodol\ndiwygiadau heb awdurdod\ndinistrio anghyfreithlon neu golli damweinol.\nCofrestrwyd CAVS yn Rheolydd Data o dan Ddeddf Diogelu Data 1998. Er mwyn dangos fod ein polisi preifatrwydd yn gydnaws â’r ddeddfwriaeth uchod, cynhelir archwiliadau diogelu data annibynnol ohonom gan:\nLlinell gymorth yr ICO: 08456 30 60 60 / 01625 54 57 45\nFfôn: 020 7025 7580, Ffacs: 01625 524510\nPost: Swyddfa’r Comisiynydd Gwybodaeth, Wycliffe House, Water Lane, Wilmslow, Cheshire, SK9 5AF


Rysáit Candies Toffee Brittle\nMae gan y rysáit brwnt cnau Ffrengig lawer o gnau crunchy, blas dwfn, cyfoethog o siwgr carameliedig a chyffwrdd o flas molases. Peidiwch â sgipio'r cam ar y diwedd lle rydych chi'n tynnu'r brith - eich hoff ran am y candy hwn yw sut mae'r siwgr anhygoel tenau bron yn chwalu pan fyddwch chi'n brath arno!\n1.5 cwpan siwgr (gronogog)\n1/4 cwpanau molasses (tywyll)\n1/4 o surop corn cwpan (golau neu dywyll)\n1.5 cwpan cnau ffrengig (tost, wedi'u torri)\n2. Rhowch y siwgr, y dŵr, y molasses, y surop corn, a'r halen mewn sosban cyfrwng dros wres canolig-uchel. Cychwynnwch nes bod y siwgr yn diddymu, ac yn brwsio i lawr ochrau'r sosban gyda brwsh pastew gwlyb i atal crisialau siwgr rhag ffurfio. Mewnosod thermomedr candy .\n3. Coginio'r gymysgedd nes ei fod yn cyrraedd 270 gradd F (132 C) ar y thermomedr.\nUnwaith y bydd yn cyrraedd y tymheredd priodol, ychwanegwch y menyn a'r cnau Ffrengig, ac yn dechrau troi yn gyson.\n4. Coginiwch y braid, yn troi, nes ei fod yn cyrraedd 300 gradd F (149 C) ar y thermomedr. Tynnwch y sosban yn syth o'r gwres a'i droi yn y soda fanila a pobi. Bydd y brictle yn ewyn pan fyddwch chi'n ychwanegu'r soda, felly byddwch yn ofalus yn ystod y cam hwn.\n5. Tynnwch y candy allan i'r padell a baratowyd a'i ganiatáu i oeri am 4-5 munud.\n6. Unwaith y bydd yn ddigon oer i gyffwrdd ond yn dal i fod yn gynnes ac yn hyblyg, chwistrellwch eich dwylo â chwistrellu heb ei chwistrellu a dechrau tynnu'r candy yn ysgafn rhwng eich dwylo, a'i ymestyn mor denau â phosib.\n7. Gadewch iddo oeri yn llwyr, a'i dorri'n ddarnau bach. Storwch cnau cnau Ffrengig yn frwnt ar dymheredd yr ystafell mewn cynhwysydd carthffos am hyd at wythnos.


Jonathan Edwards MPGwleidyddion Plaid Cymru yn ymosod yn chwyrn yn erbyn cynyddi’r costau parcio ar draws y sir unwaith yn rhagor eleni\nGwleidyddion Plaid Cymru yn ymosod yn chwyrn yn erbyn cynyddi’r costau parcio ar draws y sir unwaith yn rhagor eleni\nMae gwleidyddion Plaid Cymru Jonathan Edwards AS a Rhodri Glyn Thomas AC wedi ymosod yn chwyrn yn erbyn Cyngor Sir Gâr sydd yn cael ei reoli gan y Blaid Lafur a chynghorwyr Annibynnol yn dilyn cyflwyno cynydd ym mhrisiau parcio ceir unwaith yn rhagor eleni.\nAr ôl cyfarfod ag arweinwyr busnes a chlywed wrth lygad y ffynnon sut mae costau parcio ceir yn effeithio ar fasnach, dywedodd cynrychiolwyr etholedig Sir Gâr yn y Cynulliad ac yn San Steffan ei fod yn bryd i’r cyngor yn gyntaf, ailfeddwl am y cynydd mewn taliadau anghymesur ac yn ail, edrych ar bob posibilrwydd i annog siopwyr i mewn i’n trefi a’n pentrefi yn hytrach na beth mae’n ymddangos bod y cyngor yn gwneud sef eu dargyfeirio at archfarchnadoedd mawrion sydd â meysydd parcio heb daliadau parcio arnynt.\nDywedodd Mr. Edwards a Mr. Thomas hefyd bod y cynydd yn y taliadau ynanodd ei dderbyn i siopwyr yn enwedig wrth ystyried taw ond ychydig wythnosau yn ôl cyhoeddwyd cyflogau anferthol prif swyddogion y cyngor a hefyd bod yr awdurdod lleol wedi gwneud elw ychwanegol o £50,000 flwyddyn diwethaf am nad oedd y peiriannau yn y meysydd parcio yn cynnig newid.\nMewn cyd-ddatganiad, dywedodd Jonathan Edwards a Rhodri Glyn Thomas:\n“Blwyddyn arall ac eto cynydd arall sydd yn drech na chwyddiant yng nghostau parcio gan y Blaid Lafur a’r cynghorwyr annibynnol sydd yn rheoli’r Cyngor Sir.\n“Er i gydraddoldeb codi tâl am barcio gael ei gyflwyno ar hyd a lled y sir nifer o flynyddoedd yn ôl, rydym yn dal i weld cynyddiadau sylweddol yn y costau blwyddyn ar ôl blwydd, sydd yn hollol anghymesur ac annheg.\n“Ar ôl cwrdd â pherchnogion busnes yr wythnos hon, mae ‘na deimlad cryf bod y Cyngor Sir Llafur a chynghorwyr Annibynnol yn gyson dargyfeirio siopwyr bant oddi ar fusnesau bach ac i mewn i feysydd parcio rhad ac am ddim yr archfarchnadoedd mawrion.\n“Rydym yn galw ar y Cyngor Sir yn gyntaf i ailystyried y costau hyn na ellir ei gyfiawnhau, ac yn ail i edrych ar ddulliau arloesol i annog siopwyr yn ôl i’r stryd fawr. Os nad yw Llafur yn ddigon parod i wrthdroi’r cynydd yn y pris maent yn codi gogyfer parcio, dylent yn sicr edrych ar ymestyn y cynllun parcio am ddim sydd ond ar gael ar ddydd Sul ar hyn o bryd i ddydd Gwener a dydd Sadwrn hefyd.\n“Mae hwn yn anodd ei dderbyn i siopwyr ond wythnosau ar ôl i glywed bod Cyngor Sir Gâr wedi gwneud elw ychwanegol o £50,000 llynedd yn benodol gan beirannau parcio ceir nad ydynt yn rhoi newid.\n“Efallai nad yw cynydd sydd yn drech na chwyddiant yn fawr o ddim i brif swyddogion yr awdurdod lleol sydd yn ennill cannoedd ar filoedd o bunnoedd y flwyddyn, ond i berchnogion busnes gall fod y gwahaniaeth rhwng selio dêl neu selio tynged eu busnes i’r llyfrau hanes.\nCasglodd Cyngor Sir Gâr £50,566.89 yn ormod yn 2010/11 oddi wrth beiriannau nad ydynt yn rhoi newid i’r talwr.


Y gwledydd sy’n cynnal Ewro 2020 yn cyhoeddi eu cynlluniau ar gyfer cefnogwyr – Golwg360\nY gwledydd sy’n cynnal Ewro 2020 yn cyhoeddi eu cynlluniau ar gyfer cefnogwyr\nMae angen i’r holl ddinasoedd warantu presenoldeb cefnogwyr, yn ôl Uefa\nTm (CC BY-SA 2.0)\nMae pedair gêm i fod i gael ei chwarae yn Stadiwm Aviva Dulyn\nMae’r holl wledydd sy’n cynnal gemau yn nhwrnament Ewro 2020 yr haf hwn wedi cyhoeddi eu cynlluniau ar gyfer derbyn cefnogwyr.\nBydd y twrnament, a gafodd ei ohirio am flwyddyn oherwydd pandemig y coronafeirws, yn cael ei gynnal rhwng Mehefin 11 a Gorffennaf 11.\nGofynnwyd i gymdeithasau pêl-droed y gwledydd gyflwyno cynlluniau i dderbyn cefnogwyr erbyn Ebrill 7.\nMae Glasgow, Dulyn, Llundain, Amsterdam, Copenhagen, St Petersburg, Bilbao, Munich, Budapest, Baku, Copenhagen, Rhufain a Bucharest i gyd i fod i gynnal gemau.\nGyda disgwyl i Uefa wneud penderfyniad terfynol ar y dinasoedd mewn cyfarfod pwyllgor gweithredol ar Ebrill 19, a’r angen i’r holl ddinasoedd warantu presenoldeb cefnogwyr, mae golwg360 yn edrych ar gynlluniau’r holl wledydd.\nMae Llywodraeth yr Alban wedi rhoi cymeradwyaeth i 12,000 o gefnogwyr fynychu gemau ym Mharc Hampden ym mis Mehefin.\nMae hynny’n 25% o stadiwm 51,000 o gapasiti Glasgow, lle bydd tair gêm grŵp – gan gynnwys gemau Grŵp D yr Alban yn erbyn y Weriniaeth Tsiec a Croatia – ac un gêm rownd yr 16 olaf yn cael ei chwarae.\nDulyn, Gweriniaeth Iwerddon\nMae yno ofidion na fydd Dulyn yn gallu cynnal gemau Ewro 2020, ar ôl i Gymdeithas Bêl-droed Iwerddon (FAI) ddweud wrth Uefa na all roi sicrwydd ar isafswm nifer y cefnogwyr.\nDywedodd y FAI, sy’n gweithredu ar sail canllawiau Covid-19 gan Lywodraeth Iwerddon y “bydd y mater yn cael ei adolygu’n barhaus”.\nMae pedair gêm i fod i gael ei chwarae yn Stadiwm Aviva Dulyn – tair gêm grŵp ac un gêm yn rownd yr 16 olaf.\nMae Llywodraeth Prydain wedi dweud y bydd hyd at 10,000 o gefnogwyr yn cael eu caniatáu y tu mewn i stadiymau Lloegr o ganol mis Mai ymlaen.\nA ni fydd cyfyngiadau ar y nifer o gefnogwyr all fynychu gemau o Fehefin 21 ymlaen.\nBydd Wembley, sydd â chapasiti o 90,000, yn cynnal saith gêm i gyd, gan gynnwys y rownd derfynol ar Orffennaf 11, y ddwy rownd gynderfynol, un gêm rownd yr 16 olaf, a thair gêm grŵp Lloegr.\nMae’r FA wedi dweud ei fod yn barod i gynnal unrhyw gemau ychwanegol na all ddigwydd mewn dinasoedd eraill, ac eisoes wedi cytuno i gynnal gemau oedd fod ym Mrwsel yn wreiddiol.\nMae Cymdeithas Bêl-droed Frenhinol Yr Iseldiroedd (KNVB) wedi cadarnhau y bydd o leiaf 12,000 o gefnogwyr yn cael mynychu gemau yn Amsterdam.\nBydd y Johan Cruyff Arena, sy’n gallu dal 54,000 o gefnogwyr, yn cynnal tair gêm grŵp ac un gêm rownd yr 16 olaf.\n“Yn dibynnu ar ddatblygiadau yn ymwneud â pandemig Covid-19 ym mis Mehefin, mae siawns y bydd mwy o gefnogwyr yn cael eu caniatáu y tu mewn i’r stadiwm,” meddai’r KNVB.\nBydd Denmarc yn caniatáu i “o leiaf 11,000 i 12,000” o gefnogwyr fynychu gemau Ewro 2020 yn Stadiwm Parken, sy’n dal 38,000 o gefnogwyr, a fydd yn cynnal tair gêm grŵp ac un gêm rownd yr 16 olaf.\nDywedodd gweinidog diwylliant Denmarc: “Byddwn yn ystyried a ellir cael hyd yn oed mwy o gefnogwyr yn y Parken os bydd y sefyllfa iechyd yn caniatáu hynny.”\nOnd rhybuddiodd y byddai’n rhaid ystyried gwahardd cefnogwyr “os yw’r haint yn ymledu”.\nSt Petersburg, Rwsia\nMae Rwsia’n disgwyl caniatáu i gefnogwyr fynychu’r pedair gêm y mae’n eu cynnal yn Stadiwm Krestovsky, sy’n dal 68,000 o gefnogwyr, a fydd yn cynnal un rownd gogynderfynol yn ogystal â thair gêm grŵp.\nDywedodd cyfarwyddwr pwyllgor Rwsia, Alexei Sorokin, ei fod yn credu y gellid chwarae gemau “gyda’r cyfyngiadau lleiaf posibl”.\n“Eisoes mae gennym gytundeb i lenwi’r stadiwm i gapasiti o 50%,” meddai.\n“Rydym yn gweithio i groesawu cefnogwyr tramor ac nid yw hyn wedi cael ei wrthod gan yr awdurdodau.”\nRoedd Bilbao wedi dweud i ddechrau ei fod yn barod i gynnal gemau Ewro 2020 yn stadiwm San Mames ar gapasiti o 25% (tua 13,000 o gefnogwyr), cyn belled â bod cyfraddau coronafeirws wedi gostwng i lefelau a dderbyniwyd gan yr awdurdodau iechyd rhanbarthol.\nFodd bynnag, dywedodd ffederasiwn pêl-droed Sbaen mewn datganiad ddydd Mercher (Ebrill 7) fod amodau llywodraeth Gwlad y Basg yn “amhosibl eu bodloni” mewn pryd ar gyfer dechrau twrnament ar Fehefin 11 ac felly ni fyddai’n gallu cynnal gemau gyda chefnogwyr.\nNid yw’r Almaen wedi rhoi syniad eto o nifer y cefnogwyr y gellid eu caniatáu, yn dilyn cynnydd yn nifer yr achosion coronafeirws yn y wlad.\nMae gan Arena Allianz gapasiti o 70,000 ac mae i fod i gynnal tair gêm grŵp ac un rownd gogynderfynol.\nCroesawodd Puskas Arena, 68,000 sedd Budapest,\nNid yw Hwngari wedi gwneud eu cynlluniau eto i groesawu cefnogwyr ar gyfer tair gêm grŵp ac un gêm rownd yr 16 olaf.\nFodd bynnag, cafodd 15,180 o gefnogwyr fynychi Pukas Arena, Budapest, ar gyfer buddugoliaeth Bayern Munich dros Sevilla yn yr Uefa Super Cup ym mis Medi.\nBydd Cymru’n chwarae dwy o’u gemau yng Ngrŵp A ym Mhrifddinas Azerbaijan, Baku.\nMae disgwyl i Stadiwm Olympaidd y wlad, sy’n gallu cynnal 69,000 o gefnogwyr gynnal tair gêm grŵp i gyd, yn ogystal ag un gêm rownd gogynderfynol.\nNid oes penderfyniad ar gefnogwyr wedi cael ei wneud eto.\nMae’r twrnament i fod i ddechrau yn Rhufain ar Fehefin 11, wrth i’r Eidal wynebu Twrci yn Stadiwm Olympaidd Rhufain.\nYn ôl ffederasiwn yr Eidal (FIGC), bydd y llywodraeth “yn nodi’r atebion gorau” i ganiatáu i gefnogwyr fynychu ei thair gêm grŵp ac un gêm rownd gogynderfynol.\nMae’r FIGC yn dweud y bydd Rhufain yn croesawu cefnogwyr, er nad yw nifer y cefnogwyr a ganiateir wedi ei ddatgelu eto.\nMae Llywodraeth Romania yn bwriadu croesawu 13,000 o gefnogwyr yn yr National Arena yn Bucharest.\nDyma’r tro cyntaf i’r stadiwm, sydd â chapasiti o 54,000, gynnal gemau mewn twrnament rhyngwladol dynion.\nBydd yn cynnal tair gêm grŵp ac un gêm rownd yr 16 olaf.\nDywedodd y Gweinidog chwaraeon y wlad, Eduard Novak: “Mae gennym y cyfle hanesyddol i fod yn rhan o ddigwyddiad chwaraeon mawr ac i ddangos y gallwn anrhydeddu ein rhwymedigaethau i’r safonau uchaf o ran trefniadaeth a diogelwch iechyd.”\nCharlie Savage yn arwyddo cytundeb proffesiynol gyda Manchester United\nMae'r llanc 17 oed yn dilyn ôl traed ei dad\nSwydd Efrog v Morgannwg: gêm gyntaf tymor canmlwyddiant Morgannwg yn sir dosbarth cyntaf\nY tro cyntaf i'r sir Gymreig ymweld â chae Headingley yn Leeds ers 2012, ac mae yna frwydr rhwng dau frawd\nAbertawe’n anfon Ben Cabango adref am dorri protocolau coronafeirws\n"Mae'n siomedig bod y protocolau hyn wedi'u torri, ac fel clwb rydym yn disgwyl i'r holl bersonél gadw at ganllawiau o'r fath"


Nid y Saeson sydd ar fai! - BBC Cymru Fyw\nNid y Saeson sydd ar fai!\nImage caption Fyddai sefyllfa'r Gymraeg wedi bod yn wahanol heb adroddiadau dadleuol y llyfrau gleision?\nFyddai'r iaith Gymraeg yn gryfach heddiw petai cenedlaetholdeb Gymreig wedi ennill ei thir yn y G19fed?\nDyna un o'r cwestiynau y mae'r Dr Seimon Brooks yn ymdrin ag ef yn ei gyfrol ddiweddaraf, Pam na fu Cymru, fydd yn cael ei chyhoeddi ym mis Mehefin. Mae o wedi trafod y cwestiwn gyda Cymru Fyw:\nLledaenaid y Saesneg\nUn o gwestiynau mawr hanes Cymru yw pam na ddatblygodd mudiad cenedlaethol Cymreig o'r iawn ryw yng Nghymru'r bedwaredd ganrif ar bymtheg?\nFasa mudiad o'r fath ddim wedi arwain at annibyniaeth - roedd y Deyrnas Gyfunol yn wladwriaeth gref eithriadol - ond gallai fod wedi ennill digon o gonsesiynau i gadw Cymru'n wlad ble mae'r mwyafrif yn siarad Cymraeg.\nYn wir, o edrych ar hynt ieithoedd tebyg i'r Gymraeg mewn rhannau eraill o Ewrop yn yr un cyfnod, dyna y buasai rhywun wedi ei ddisgwyl.\nDyma Oes Cenedlaetholdeb, ac ar hyd a lled Ewrop roedd gwledydd bychain yn mynnu hawliau iaith - hawl i addysg yn y famiaith, a'r hawl i'w hiaith gael ei defnyddio gan y wladwriaeth.\nEto, doedd fawr o genedlaetholdeb yng Nghymru, ac erbyn diwedd y ganrif roedd gan y Cymry Cymraeg lai o hawliau iaith nag unrhyw genedl debyg.\nY Saeson ddim ar fai\nY diffyg yw'r rheswm am wendid y Gymraeg heddiw. Rydym yn clywed yn reit aml ei bod yn wyrthiol fod y Gymraeg wedi goroesi, ond gallai'r gymdeithas Gymraeg fod wedi dal ei thir yn rhwydd iawn.\nA'r syndod yw hyn! Nid gorthrwm y Saeson oedd yn gyfrifol am y methiant. Mae'r Cymry yn eu twyllo eu hunain os ydyn nhw'n meddwl mai'r 'Welsh Not' sydd ar fai.\nImage caption Nid y 'Welsh Not' sydd ar fai am wendid y Gymraeg heddiw, medd Seimon Brooks\nY Cymry eu hunain a oedd o blaid lledaeniad y Saesneg.\nPam fod y Cymry wedi chwennych hyn? Roedd Prydain yn unigryw iawn am mai hi oedd y wlad fwyaf rhyddfrydol yn Ewrop, a Chymru oedd y rhan fwyaf rhyddfrydol o Brydain.\nA rhyddfrydwyr oedd cewri deallusol yr oes - dynion fel J. S. Mill a Matthew Arnold, ac yng Nghymru Samuel Roberts Llanbrynmair, Gwilym Hiraethog a Henry Richard.\nImage caption Gwilym Hiraethog a Samuel Roberts, dau o feddyliwyr mwyaf Cymru yn y G19fed\nDymuniad rhyddfrydwyr oedd sicrhau cytgord rhwng Cymru a Lloegr, a ffordd o wireddu hynny oedd rhoi i'r Cymry yr un cyfleoedd â'r Saeson. A pha ffordd haws o wneud hyn na throi Cymry 'yn Saeson', trwy ddysgu'r Cymry i siarad Saesneg?\nNid er mwyn darostwng y Cymry y daeth yr awydd i'w Seisnigo, ond er mwyn iddynt gael chwarae teg.\nWrth gwrs, mewn gwladwriaeth lai rhyddfrydol, ni fuasai'r un awydd i roi chwarae teg!\nRoedd dysgu Saesneg yn rhan annatod o wleidyddiaeth radical y cyfnod am fod hyn yn llesol i'r Cymry - yn llesol iddynt fel unigolion, nid fel cenedl.\nGan hynny, mae gwaddol radicaliaeth yng Nghymru'n fwy cymhleth na mae llawer yn ei dybio. Yn wir, gellid dadlau y byddai Cymru yn lle Cymreiciach heddiw pe bai'n wlad fwy ceidwadol.\nTrwy eu cefnogaeth i'r Blaid Ryddfrydol, ac yna yn yr ugeinfed ganrif i'r Blaid Lafur, uniaethodd y Cymry â radicaliaeth Brydeinig. Yn ddiweddar, bu Plaid Cymru hefyd yn cefnogi radicaliaid Prydeinig - yn y Blaid Werdd, er enghraifft.\nOnd mae hanes Cymru yn awgrymu fod hybu radicaliaeth Brydeinig yn debyg o arafu datblygiad cenedlaetholdeb Cymreig.\nA gyda'r Alban yn mynnu mwy a mwy rymoedd iddi'i hun, ymddengys fod Cymru yn cael ei gadael ar ôl unwaith eto - yn union fel yn y bedwaredd ganrif ar bymtheg.\nBydd llyfr diweddaraf Simon Brooks, Pam na fu Cymru, yn cael ei gyhoeddi gan Wasg Prifysgol Cymru ym mis Mehefin.\nImage copyright Simon Brooks\nDr Seimon Brooks yn siarad ar raglen Dan yr Wyneb ar Radio Cymru


Sgwrsio Iguaí. Sgwrsio am ddim gyda dieithryn ar hap yn syth o Iguaí.\nCroeso i Chatroulette IguaíCyswllt i berson aleatory unrhyw le yn y byd. Gyda Chatroulette Iguaí gallwch ddewis rhwng yr opsiynau canlynol:- Sgwrs am ddim gyda phob math o bobl o Iguaí. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Iguaí:


Uned Hawliau Lles Wrecsam - CBSW\nUned Hawliau Lles Wrecsam\nHelpwch i hawlio budd-daliadau y gallech fod â hawl iddynt\nMae'r Uned Hawliau Lles (URC) yn rhoi cyngor a chynrychiolaeth ar bob mater Budd-dal Lles, gan gynnwys taliadau Nawdd Cymdeithasol a Chredyd Treth. Mae'r gwaith hwn yn helpu unigolion a'r awdurdod, sydd wedi ymrwymo i hyrwyddo Cynhwysiant Ariannol.\nI'w gweld gan Swyddog Hawliau Lles, mae angen i berson ffitio meini prawf penodol. Yn gyffredinol, mae hyn yn golygu bod ganddynt ryw fath o gyswllt neu gymorth blaenorol gan y Gwasanaethau Cymdeithasol. Fodd bynnag, gall unrhyw un sy'n byw neu'n gweithio yn ardal Cyngor Bwrdeistref Sirol Wrecsam ffonio Llinell Gyngor ar Fudd-daliadau yr Uned am gyngor a gwybodaeth. Ein nod yw ateb ymholiadau mewn ffordd glir a defnyddiol o fewn 24 awr..\nFel rhan o raglenni Penderfyniadau Ail-siapio a Difrifoldeb Cynghorau Wrecsam, penderfynwyd bod ffi bellach yn berthnasol i rai cleientiaid o'r Gwasanaeth Hawliau Lles.\nAm fwy o wybodaeth ynglŷn â hyn, cysylltwch â:\nLlinell Gyngor Uned Hawliau Lles Cyngor Wrecsam\nFfôn: (01978) 298255\nO ddydd Llun i ddydd Gwener: 09.30 yb tan 12.00 yp\nUned Hawliau Lles - Cyngor gwybodaeth lles cymdeithasol (cyswllt allanol)\nHawlio Budd-dal Tai a Budd-dal y Dreth Gyngor\nCysylltiadau i wefannau defnyddiol eraill\nGrŵp Gweithredu ar Dlodi Plant\nMae Grŵp Gweithredu ar Dlodi Plant yn hyrwyddo camau gweithredu ar gyfer rhoi cymorth, yn uniongyrchol neu'n anuniongyrchol, gyda thlodi ymysg plant a theuluoedd gyda phlant. Rydym yn gweithio i sicrhau bod y rhai ar incwm isel yn cael eu hawl lawn i fudd-daliadau lles. Yn ein gwaith ymgyrchu a gwybodaeth rydym yn ceisio gwella budd-daliadau a pholisïau ar gyfer teuluoedd incwm isel, er mwyn dileu anghyfiawnder tlodi.\nHawliau Anabledd y DU\nDyma wefan Hawliau Anabledd y DU, cyhoeddwyr y Llawlyfr Hawliau Anabledd. Rydym yn cael ein hystyried fel yr awdurdod arweiniol ar fudd-daliadau nawdd cymdeithasol ar gyfer pobl anabl.\nMae'r Gwasanaeth Cyngor ar Bopeth yn cynnig cyngor cyfrinachol, diduedd, annibynnol, am ddim. O'i wreiddiau yn 1939 fel gwasanaeth argyfwng yn ystod yr Ail Ryfel Byd, mae wedi datblygu i fod yn asiantaeth genedlaethol broffesiynol.\nMae'r Adran yn gyfrifol am ddarparu cymorth a chyngor trwy rwydwaith modern o wasanaethau i bobl o oedran gweithio, cyflogwyr, pensiynwyr, teuluoedd a phlant a phobl anabl.\nGwefan Llywodraeth Cymru.\nRightsnet yw gwefan hawliau lles i weithwyr cynghori.\nNodau a Blaenoriaethau Adrannol Allweddol\nPa wasanaethau a ddarperir?\nCwestiynau Cyffredin - Adran Gofal Cymdeithasol\nGwybodaeth am ofalu am rywun\nAdran Gofal Cymdeithasol i Oedolion


Os oes gennych anabledd dwys ac angen sicrhau Man Parcio i Berson Anabl yn agos at neu o flaen eich cartref, mae’n rhaid cwblhau ffurflen cyn gallwn ystyried unrhyw gais. Mae modd derbyn ffurflen gais drwy gysylltu â’r swyddfa isod.\nPan fyddwn yn derbyn eich ffurflen, byddwn yn prosesu'r cais yn ystod cyfarfodydd panel man parcio sy’n cael eu cynnal dwywaith y flwyddyn.\nBeth yw'r canllawiau ar gyfer caniatáu man parcio i berson anabl?\nDim ond nifer bychan o geisiadau sydd yn llwyddiannus a dim ond achosion mewn mwyaf o angen oherwydd amhariad neu iechyd bregus fydd yn gymwys.\nRhaid iddynt fod ag anabledd neu amhariad parhaol sy’n golygu na allwch gerdded fwy na phellter byr iawn heb gymorth. Mae ffurflen ar gael gyda mwy o fanylion am y rhain.\nGall y Cyngor ofyn am dystiolaeth gan eich meddyg/ymgynghorydd i gadarnhau cyflwr eich iechyd a'r effaith ar eich symudedd\nRhaid iddynt fod â cherbyd eu hunain ac efo’r gallu i yrru'r car ei hunain\nRhaid bod yn berchennog ar, neu yn denant tymor hir, yr eiddo sydd yn berthnasol i’r cais ac mae’n rhaid i’r eiddo fod yn brif gartref yr ymgeisydd\nMae'r ddarpariaeth o le parcio i bobl anabl yn gofyn am lunio Gorchymyn Rheoliad Traffig sy'n golygu cyfnod hirfaith o i fyny at flwyddyn cyn bydd y man parcio yn gallu cael ei osod.\nByddai man parcio tu allan i'ch cartref yn gyfleuster ar gyfer defnydd deilydd y bathodyn yn unig (oni bai y nodir yn wahanol ar yr arwydd).Os bydd eich amgylchiadau yn newid a dim angen am fan parcio anabl, bydd y man parcio yn cael ei ddileu.\nOs bydd lle o fewn eich eiddo i greu dreif neu garej fe fydd disgwyl i chi ymgymryd â’r gwaith yma yn breifat.\nHeblaw am rhai eithriadau eithafol, mae’n rhaid i’r safle arfaethedig fod o flaen prif fynediad eiddo’r ymgeisydd ac ar dir sydd o dan awdurdodaeth Cyngor Gwynedd. Ni allwn ystyried safleoedd ar dir sydd yn berchen i sefydliadau eraill a/neu ar dir mewn meddiant preifat.\nNi allwn ystyried lleoli man parcio i’r anabl ar unrhyw briffordd sydd yn dod o dan reolaeth Llywodraeth Cymru, sef yr A5, A470, ac yn y blaen.\nOs byddwn yn gwrthod eich cais fe fyddwch yn derbyn llythyr yn egluro’r rhesymau am wrthod y cais.\nCyfeiriad: Swyddog Gofal Cwsmer, Adran Oedolion, Iechyd a Llesiant, Swyddfa’r Cyngor, Stryd y Jêl, Caernarfon, Gwynedd, LL55 1SH\nOs gwrthodir eich cais oherwydd rhesymau gwaharddiadau parcio cyfreithiol sydd yn bodoli ar y safle ni fydd yr Uned Trafnidiaeth yn gwrthdroi'r penderfyniad.\nYn yr un modd hoffem glywed oddi wrthych os oes gennych sylwadau ynglŷn â’r gwasanaeth. Mae eich sylwadau yn bwysig fel y gallwn fonitro a gwella’r gwasanaeth.


BBC - Cymru - Bywyd - Pobl - Charlotte Church\nY seren o blentyn sydd bellach yn fenyw ac sy'n awyddus i greu delwedd newydd go wahanol iddi'i hun. Llais Angel\nGanwyd Charlotte ar y 21 Chwefror 1986 yn Llandaf, Caerdydd. Cafodd ei haddysg yn Ysgol Howell's Llandaf lle dangosodd dalent fel cantores ifanc.\nFe ddaeth cyfle mawr Charlotte yn 1997 ar raglen dalent deledu Michael Barryomre ac roedd hi yno i gyflwyno'i modryb. Ychydig fariau o Pie Jesu yn ddiweddarach ac roedd y ferch un ar ddeg oed o Gaerdydd yn enw cerddorol o bwys.\nHi oedd yr artist ieuengaf erioed i fynd i frig y siart glasurol pan ryddhawyd ei halbwm gyntaf 'Voice of an Angel' yn 1998. Yn fuan iawn, roedd hi'n teithio'r byd ac yn canu i deuluoedd Brenhinol, Arlywyddion a'r Pab.\nOnd wrth iddi dyfu'n hŷn, soniodd am ei hawydd i newid cyfeiriad ei cherddoriaeth. Er ei bod yn rhyddhau cerddoriaeth glasurol, mae'n ceisio ymestyn ei gorwelion cerddorol. Troi at fyd pop\nRecordiodd ddeuawd efo Wyclef Jean ac ymddangos efo Atomic Kitten, Steps ac A1 yn 'Showtime' yn y Stadiwm yng Nghaerdydd. Fe gafodd hi lwyddiant gyda'r gân ddawns 'The Opera Song' mewn cydweithrediad â Jurgen Vries.\nMae hi wedi ymddangos fel gwestai ac fel cyflwynydd ar y rhaglen Have I got News For You ac wedi gwneud ffilm I'll Be There efo Craig Ferguson.\nDydy tyfu fyny yn wyneb y cyhoedd ddim wedi bod yn hawdd iddi hi gyda'r holl ddiddordeb cyfryngol yn ei bywyd personol a phreifat a llawer o sylw i'r holl ddadleuon teuluol.\nGorfu i'r deithwraig Charlotte sefyll ei harholiad TGAU Daearyddiaeth am bedwar o'r gloch y bore yn Llysgenhadaeth Prydain yn Washington DC sef yr un pryd â'i dosbarth adref yng Nghaerdydd. Er hynny, llwyddodd i gael Gradd A.\nCafodd y problemau yn ei pherthynas â'i chyn-gariad Steven Johnson eu cyhoeddi mewn papurau newydd ar hyd y wlad, ac mae Charlotte Church bellach yn wyneb cyfarwydd mewn chylchgronau adloniant tebyg i Heat. Bu Charlotte Church yn cael mwy o sylw am ei bywyd personol yn partïo, ei hoffter am 'Cheeky Vimto', a'i harferion siopa o amgylch dinas Caerdydd, nag am ei chanu am gyfnod.\nYm mis Mawrth 2005 fe gyhoeddodd ei bod mewn perthynas â'r chwaraewr rygbi i'r Gweilch Nedd-Tawe a thîm Cymru, Gavin Henson, a oedd yn aelod o'r tîm buddugol a enillodd y Gamp Lawn. Mae gan Charlotte a Gavin ddau o blant, Ruby a Dexter.\nRoedd gan Charlotte Church ei rhaglen sgwrsio ei hun, The Charlotte Church Show ar Channel 4 ble roedd yn sgwrsio ac yn canu gydag enwogion eraill. Ynddangosodd hefyd fel beirniad ar raglen BBC1 Over the Rainbow.\nRhyddhaodd dau albwm pop, 'Tissues and Issues' a 'Back to Scratch' ond nid oedd y gwaith mor llwyddiannus â'i chynigion clasurol.\nGwahanodd Charlotte a Gavin yn 2010 ac mae hi mewn perthynas bellach gyda'r Cerddor, Jonathan Powell, bu'n cydweithio gyda'r gantores ar brosiectau cerdd amrywiol.


Gyrrwr tacsi mewn cyflwr difrifol wedi gwrthdrawiad – Golwg360\n16 Medi 2018 am 12:47\nMae pump o bobol, gan gynnwys gyrrwr tacsi, wedi cael anafiadau difrifol yn dilyn gwrthdrawiad yn Noc Penfro.\nMae’r heddlu’n ymchwilio i’r gwrthdrawiad rhwng y tacsi a char ambiwlans Honda CRV ar ffordd A477 am 12.25 fore heddiw.\nRoedd y ddau gerbyd yn teithio i’r un cyfeiriad.\nMae gyrrwr y tacsi a phedwar o deithwyr mewn cyflwr difrifol. Cafodd gyrrwr yr ambiwlans fan anafiadau.\nDoes neb wedi cael ei arestio, ac mae Heddlu-Dyfed Powys yn apelio am wybodaeth.


Hebreaid 6 BWM - Am hynny, gan roddi heibio yr ymadrodd - Bible Gateway\nHebreaid 5Hebreaid 7\nHebreaid 6 Beibl William Morgan (BWM)\n6 Am hynny, gan roddi heibio yr ymadrodd sydd yn dechrau rhai yng Nghrist, awn rhagom at berffeithrwydd; heb osod i lawr drachefn sail i edifeirwch oddi wrth weithredoedd meirwon, ac i ffydd tuag at Dduw, 2 I athrawiaeth bedyddiadau, ac arddodiad dwylo, ac atgyfodiad y meirw, a’r farn dragwyddol. 3 A hyn a wnawn, os caniatâ Duw. 4 Canys amhosibl yw i’r rhai a oleuwyd unwaith, ac a brofasant y rhodd nefol, ac a wnaethpwyd yn gyfranogion o’r Ysbryd Glân, 5 Ac a brofasant ddaionus air Duw, a nerthoedd y byd a ddaw, 6 Ac a syrthiant ymaith, ymadnewyddu drachefn i edifeirwch; gan eu bod yn ailgroeshoelio iddynt eu hunain Fab Duw, ac yn ei osod yn watwar. 7 Canys y ddaear, yr hon sydd yn yfed y glaw sydd yn mynych ddyfod arni, ac yn dwyn llysiau cymwys i’r rhai y llafurir hi ganddynt, sydd yn derbyn bendith gan Dduw: 8 Eithr yr hon sydd yn dwyn drain a mieri, sydd anghymeradwy, ac agos i felltith; diwedd yr hon yw, ei llosgi. 9 Eithr yr ydym ni yn coelio amdanoch chwi, anwylyd, bethau gwell, a phethau ynglŷn wrth iachawdwriaeth, er ein bod yn dywedyd fel hyn. 10 Canys nid yw Duw yn anghyfiawn, fel yr anghofio eich gwaith, a’r llafurus gariad, yr hwn a ddangosasoch tuag at ei enw ef, y rhai a weiniasoch i’r saint, ac ydych yn gweini. 11 Ac yr ydym yn chwennych fod i bob un ohonoch ddangos yr un diwydrwydd, er mwyn llawn sicrwydd gobaith hyd y diwedd: 12 Fel na byddoch fusgrell, eithr yn ddilynwyr i’r rhai trwy ffydd ac amynedd sydd yn etifeddu’r addewidion. 13 Canys Duw, wrth wneuthur addewid i Abraham, oblegid na allai dyngu i neb oedd fwy, a dyngodd iddo ei hun, 14 Gan ddywedyd, Yn ddiau gan fendithio y’th fendithiaf, a chan amlhau y’th amlhaf. 15 Ac felly, wedi iddo hirymaros, efe a gafodd yr addewid. 16 Canys dynion yn wir sydd yn tyngu i un a fo mwy: a llw er sicrwydd sydd derfyn iddynt ar bob ymryson. 17 Yn yr hyn Duw, yn ewyllysio yn helaethach ddangos i etifeddion yr addewid ddianwadalwch ei gyngor, a gyfryngodd trwy lw: 18 Fel trwy ddau beth dianwadal, yn y rhai yr oedd yn amhosibl i Dduw fod yn gelwyddog, y gallem ni gael cysur cryf, y rhai a ffoesom i gymryd gafael yn y gobaith a osodwyd o’n blaen; 19 Yr hwn sydd gennym ni megis angor yr enaid, yn ddiogel ac yn sicr, ac yn myned i mewn hyd at yr hyn sydd o’r tu fewn i’r llen; 20 I’r man yr aeth y rhagflaenor drosom ni, sef Iesu, yr hwn a wnaethpwyd yn Archoffeiriad yn dragwyddol yn ôl urdd Melchisedec.


Y diweddaraf - System Gylchu Sardis, Gwaith atgyweirio pont ac ail-wynebu ffyrdd hanfodol\nBydd y Cyngor yn cynnal gwaith atgyweirio pont ac ail-wynebu ffyrdd ar System Gylchu Sardis ym Mhontypridd yr haf yma, a fydd yn golygu bod angen rheoli'r traffig dros dro yn ystod yr wythnosau nesaf.\nBydd y prosiect angenrheidiol yn caniatáu i'r Cyngor atgyweirio pontydd Heol Sardis/Stryd y Felin ar yr un pryd ag ail-wynebu rhannau o'r ffyrdd ar y system gylchu. Yn rhan o'i fuddsoddiad parhaus yn ei Briffyrdd, mae atgyweirio adeileddau a sicrhau bod ffyrdd yn addas ar gyfer y dyfodol yn un o flaenoriaethau'r Cyngor. Wedi'i ariannu gan #buddsoddiadRhCT, mae Rhaglen Gyfalaf y Priffyrdd gwerth £23.6m ar gyfer 2018/19 yn dilyn y buddsoddiad o £20m mewn cynlluniau Priffyrdd a Chludiant yn 2017/18.\nBydd gwaith ar y prosiect yn dechrau ddydd Llun, 16 Gorffennaf a bydd y cyfan wedi'i gwblhau erbyn mis Medi.\nO 16 Gorffennaf hyd ddiwedd y gwaith, fydd dim modd defnyddio un o'r ddwy lôn troi i'r dde ar y system gylchu ger Tŷ Sardis. Fodd bynnag, bydd dal modd i gerbydau parhau yn y cyfeiriad yma ar y system gylchu. Yn yr un modd ac am yr un cyfnod, fydd dim modd defnyddio'r llwybr i feiciau a cherddwyr ar Hen Heol Sardis drwy ganol y system gylchu.\nY gwaith mwyaf fydd cau Stryd y Felin, tua'r de-ddwyrain o'i chyffordd â Ffordd y Rhondda, yn ogystal â'r ffordd gyswllt ddienw rhwng Ffordd y Rhondda a Stryd y Felin. Fel sy'n cael ei nodi ar y map, mae ffordd amgen i yrrwyr drwy Ffordd y Rhondda. Noder, roedd y gwaith i fod i ddechrau ddydd Mercher, 25 Gorffennaf, ond erbyn hyn mae wedi cael ei aildrefnu i ddechrau ddydd Llun, 6 Awst - gyda Mill Street yn cau yn ystod oriau mân y bore. Cliciwch yma i weld fersiwn mawr o'r map uchod\nMae'r Cyngor bellach wedi cadarnhau manylion ynghylch ffordd y System Gylchu a Stryd Catrin fydd ar gau dros nos. Mae'r ffyrdd yma yn ychwanegol at Stryd y Felin fydd ar gau hefyd.\nBydd angen cau dwy ffordd dros nos (rhwng 8pm a 6am). Bydd angen cau'r ffyrdd nos Wener tan fore Sadwrn (10-11 Awst) a nos Lun tan fore Mawrth (13-14 Awst). Bydd y gwaith yn amodol ar y tywydd. Fydd dim modd defnyddio safleoedd bws Stryd Catrin a Heol Sardis yn ystod y cyfnod yma yn unig. Ewch i Orsaf Fysiau Pontypridd i ddefnyddio pob gwasanaeth bws yn ystod y cyfnod yma.\nGweler y map isod sy'n nodi'r ffyrdd sydd ar gau a'r llwybrau amgen. Caiff arwyddion clir eu gosod ar gyfer gyrwyr.\nBydd y system gylchu gyfan a'i chysylltiadau â Stryd Catrin yn cau dros nos ddwywaith. Mae'n debygol y bydd y gwaith yma'n digwydd yn gynnar ym mis Awst 2018. Pan fydd y system ar gau, bydd y gwaith yn amharu ar lwybrau bysiau lleol yn yr ardal yma. Bydd y Cyngor yn darparu manylion pellach am y gwaith yma yn y man.\nYn olaf, bydd raid cau nifer o lonydd dros nos drwy gydol y gwaith, ond fydd dim llwybrau yn cau. Bydd y Cyngor yn rhoi manylion pellach am y gwaith yma ar y cyfryngau cymdeithasol wrth i'r cynllun fynd rhagddo.\nHoffai'r Cyngor ddiolch i drigolion am eu cydweithrediad drwy gydol y prosiect yma, sy'n hanfodol er mwyn atgyweirio'r bont ac ail-wynebu'r ffyrdd.